url: =Na ngaihsutna zaisak semsem in ~ Hau Za Cin :: ZOMI DAILY\nposted on 20 July 2015 at 11:22 am Lomkholna: Article, Hauzacin\nNa ngaihsutna zaisak semsem in\nTuhun ciang mite kihona ah ‘think outside the box’ cih tamveipi na za ding hi. A gennop in bang hiam cih leh mite ngaihsutsa bek ngaihsun lo in mite ngaihsutna khenlam ah na ngaihsutna zaisak in cihna hi. A hoihzaw, a gilzaw, a ciimzaw in ngaihsun thei in cihna hi (creative thinking). Banghang hiam cih leh ngaihsutna i cih pen singkuang sungah akikhumcip banga toi hilo in eima ngaihsutna ciangciang a huam, huihlak banga taanzau ahi hi. Hun hong kihei in kizepna hong kidang a, sam met dan hong kidanga, duh leh deihdan hong kidang i cihte a tua bang dinga a ngaihsun khol, a lungsim a zaisakte khuak pan hong pai a mipi nautang in a kizui ngengngang na hileltak hi. Fashion never last, it changes. The only thing constant in life is change… cihte i phawk hi. Kizepna a lui theilo cih omlo a, hun kikhel bek mah leitungah a kippen ahi hi. Hi takpi mah hi.\nThuthak, lathak, ngaihsutna thak neih pen a thupi mahmah ahih hangin mite ngaihsut loh bang peuh ngaihsutna zong a hoih hikhin tuanlo leuleu hi. Siamnel tak, ciimtak, mite lungsim theikholsa a ngaihsut siamna pen ngaihsut tanzau lak ah a manpha leh a hoih hi a, mite lungsim leh ngaihsutna a khel taktak thei hipan hi. Tua dingin thu pawlkhat kisam hi:\n1. A manpha in a kizang thei ding ngaihsutna hoih leh mite a lamlak thei ding ngaihsutna thak ngaihsut siam kul hi.\n2. Ngaihsutna hoih neihte a kitel baihna dingin mite kiangah gensiam, zuak siam kul hi.\n3. Ngaihsutna hoihte lak ah koi kisam masa pen, koi kizuak leh mipi zel baih pen ding cih theihsiam kul hi.\n4. Ngaihsutna hoihte a kitheih ciang bangci taksuak sak ding cih theih kul hi.\nHih a tungate khempeuh a kitelna dingin mite ngaihsut bang hi a, mite ngaihsut bang na ngaihsutpihte bangteng hi a, mite ngaihsut ban ah na ngaihsut theih bangteng om hiam cih tawm suutsuk lai ni.\na. Mite’n bang ngaihsun uh hiam cih thei in.\nMite ngaihsutna bang hiam cih theih masak pen a ban zopna dingin a kisam leh a thak ngaihsutna neihna dingin a kisam masa ahi hi. Mite ngaihsut theilo in nang ngaihsut leh amau ngaihsut a kibatlohna tello ding hiteh. Tua dingin mite in bang deih uh hiam, bang duh uh hiam, bang thu thei nuam uh hiam, bang lunggulh uh hiam, bang lunglut uh hiam cihte na theih kisam hi. Tuate na theih ciang na ngaihsutna a zaisak thei na hihlam na phawk ding hi. Tua manin khuadak in ngaihsun inla, mite in bang thu gelh, bang laibu sim, bang puan tawh kizem, bangci sum zat, bang anne cihte na theih ding a kisam ahi hi. A innsung vuah bang om, a inn lim vuah bang kisuang, a lupna vuah bangci van kiseng cihte na theihpih kisam hi. Music a ngaihnop uh bang hi a, a ciamnuih gennop uh bang hi a, a mi gensiat nop namte uh kuate hi a, a mi phatnop namte uh kuate hi hiam cih na theih kisam hi. Mi lian milalte bek a pakta nam hi a, a ma innkuanpih leh a tanaute sangin sum leh pai nei, mi minthangte a pi bawl mi ahi hiam cih zong na theih kul hi. Ama innkuan leh a mau tanau teng bek leh a beh a phung bek a thupibawl nuam, a kithupisak nuam nam ahi hiam. Ahih kei leh mihai pen leh mi pil pen in zong thupi a sak mite a thupisakpih te ahi hiam. Thupi leh pahtawi huai takpi te a pahtawi leh a thupi bawlte hiam cih khawng na tel kisam hi. Thudik gum, thuman gen, thuhoih deih leh thupha pia nuam mite na muh leh tua bang mite sung pan, khut pan leitung adingin a hoih a thupi thu leh la, na leh vante hong piang hi cih na thei ding hi. A thu sawikaih nuam pian, a lungsim in ngatna lam khat, sak maw khang maw a neisa khat a hih leh tua bang mite sung pan thupha leh thuhoih kitam ngah mello hi cih na theih ding hi.\nMite ngaihsutna leh kisapna na tel mahmah ciangin a kisamte bangci huksak ding cih na thei ding hi. Mite na panpih thei ding hi. A kisap ‘gap’ omte na vuksa sak thei ding hi. Tua banga ngaihsun theite kiang pan ngaihsut siamna, thumuhsiamna, nasep siamna i cihte hong pai ahi hi. Tua manin na mit hak lela inla, na lungsim kongkhak hong beba inla, na ngaihsutna khuak tai kawikawi sak in. Na sep theih ding na huh theih ding vai thupi na mu pelmawh ding hi.\nNumeite in thupiang khat peuh om leh ‘bang hiam’ ‘bang hang hiam’ ‘bang thu hiam’ cih khawng thei masa nuam hamtang uh hi. Tua banga lungpil mahmahna, thukan nop mahmahna a hoihna tampi om hi. A sia lam kanlo in a hoihlam a kan nak uh leh a meetna tampi a mu uh hi. A sia lam a hih ciang a hoihlo hibek hi.. hmmm… A tamzaw ah tua banga thukante in a thutheih uh leh a thumuh uh a hoihzaw a hih theih dan a muh uh leh gen ngam pah uh hi. A hoihzaw a sep ding dan a theih uh leh pulak ngam pah uh hi. “Phamawh kei e, a hi bangbang hisuak lel hen,” a cite adingin a kilamdangsak ding thu lawnkhia ngeilo uh hi. Tua pen mite ngaihsutna nawngkaisak nuamlo, siatna lianpi a piangkei ding nak leh kigolh kul kei, gen kul kei, minsiatpih tak kei ci uh hi. Tua pen ngaihsutna thak a puakhia ngamlote ngaihsut dan ahi hi. A hoihlo peuhmah a gen ngam, a hoihzaw a theih peuhmah a pulak ngam, a kisam bangin a sem pahpah ngamte a pil, a ciim ahi hi. Hoihlohna muh khempeuh bek gen a aw tawnga kikote pen a hoihlohna pulak ahih hang a hoihzaw a zah tampi in a tangko theih kei uh leh mite in ‘kamtam, thusia pulak, mi gensia, mi hoihlohna kawk, mi genhak… cih bangin koih lel ding uh hi. Tua manin a hoihlo thu khat, na khat na theih leh a hoihzaw thu tawh a khekna ding na gensuak pah, na kizuihsak pah ding a hi hi. Tua khempeuh a pian khit ciang a ban na zom kik ding hi.\nb. Mite ngaihsut naihlohte ngaihsut in neiin:\nNa ngaihsutna khan in. Mite ngaihsut ciang bek ngaihsut in neilo in a ban ngaihsut sawm in. Mite ngaihsutloh dan bekbek in thu ngaihsun in cihna hilo hi. Mite ngaihsutna khen lam ah ngaihsutdan ding a om hiam cih kan in. Na ngaihsutna mite ngaihsutna banah tanzau sak, zaisak in. Mite cih khempeuh nial in thutuam sat in ngaihsutna thak vive phuan in gamta in cihna hilo hi. Mite ngaihsutna abawlpha ding ngaihsutna na neih leh nang ngaihsutna behlap in mite tungah pulak in. Mite kipawlna ah na lung a kim kei leh nang lungkim bangin gamta in tua kipawlna pan taikhia in thutuam sat, pawldang phuan, midang te kiangah tai in va kipawlpih in cihna hilo hi. Na omna taisanlo in a hoihzaw ngaihsutna tawh ngaihsutna hoihlozaw te khek sawm in cihna hi.\nNa ngaihsutna a hoihzaw sa a na gen, na kuppih a, mite in hong thukimpih loh cianga nupi nuak banga na taikhiat a thutuam na sat leh a picinglo, a ginalo na hizaw a, ngaihsutna hoihlo ngaihsutna hoihzaw tawh khek ding cih sungah kihello hi. Tua banga na taikhiat leh mite in hong pakta lo in hong thusim khollo ding hi. Na tunna mun pan zong na lungkim keileh tai kik pah ding cih thei khin uh hi. Bak bangin hong mu khin uh ahih lam na tel ding hi. Khatvei leh gamsa (ha nei ing, nawi nei ing), khatvei leh lah vasa (kha nei ing, leng thei ing) na hihna hong mulo in omlo ding uh hi. Tua manin na lung a kim kei a, na ngaihsutna uh a kituak kei leh kidang koih phot ding, na ngaihsutna a hoihzaw pen na hihtheihzah a genpihpih ding, lungkialo ding. Nikhat ni ciang “hizaw mah veh aw” hong cih ni uh om pelmawh ding hi. Tua ni ngak zolo a na nuaktai leh “pha lel ei, ngaihsun khial ei” hong kici lel ding hi. Tua manin nang leh nang na kisit tel mahmah a, na ngaihsutna na tel mahmah ding kisam hi. Na lungkiat pah leh, na heh pah leh, na nuak pah leh a lungduai zolo, a hoihzaw a pianna dingin a thuak ngaplo na hizaw hi. Thuhoih, nahoih a pianna dingin thuakzawh, do zawh, ngakzawh leh lungkialo a sep zawh kisam hi.\nMakai khat na hih a mipi lungkim nawnlo mite lawplo, mite thadah leh mite kidang koih na sak leh mipi tungah amau ngaihsutna leh amau hoihsak dan zong a gen ding uh na phal ding, hun na piak ding ahi hi. A kisam banga tua a kigen leh a deihte uh na seppih, na patpih ding ahi hi. Nang muh sanga sauzaw mipi lak pan amu om cihna hi a, nang muh khitloh pen nangsanga mit tampi a neizaw mipi tein a muhna zaizaw hi cih na tel ding ahi hi. Tua manin ngaihsut thak, ngaihsutna tuamtuam a om hiam ciin mipi tungah dot zel ding, kuppih zel ding ahi hi. Mipi ngaihsut leh hoihsak khempeuh a hoih hi khin denlo napi, a hoihzaw zong a ngaihsun om kha thei den zaw hi. Tua manin mipi tawh sepkhop na siam leh mipite ngaihsut na thei dinga, mite ngaihsut nailo bang omlai hiamcih zong na mucian thei ding hi.\nc. Ngaihsutna omsa lak pan bangteng kizang thei lai cih tel in:\nNgaihsutna thak bekbek tawh a buai a om laitak in ngaihsutna omsa sung ah bangteng kizang theilai hiam cih a tel mahmah a om zong kisam hi. A khuahun leh a mun tawh kizui in a kizang thei nawnlo thu tampi om thei hi. Tuate bang hi a, bangci khel ding cih theihtel kisam mahmah hi. Ngaihsutna hoihpipi zong mun tampi ah a van a na om lo ahih manin mipi hamphatna dingin kizang theilo hi. A kizang theite bek kep, zat masak a, a dangte nusiat bawl zong akul hun om hi. Zat theihloh khempeuh nawlkhin in a thak vive delh nuam cih zong a hoihlo hi. A lui lak pan a pha om a, a thak lak ah zong a sia om thei hi. A hoih pen a hun leh a mite tawh kituak in zattheih ding akisam ahi hi.\nd. Ngaihsutna thak bangci zat ding:\nA omsa leh a thak na tel ding ciangin a haksa mahmah khat pen a omsa pen a kizang theisa hi. A thak pen a kizang nailo, a kisin nailo thu hi. Ngaihsutna bek hi a, mite zat nailoh ahi hi. Nang a zang ding na hih manin na kalsuanpih ding dan kidawm takin na gel ding, na lungngaih ding ahi hi. Tua pen ‘a thak’ zat a baihlohna hi. Na zattheih leh mite hong pahtaak mahmahna hidinga, na tukpih leh mite hong pampaihna ding ahi hi. Na kalsuan dan ding limtak na ngaihsut masak masiah na zatpahloh a, na gelgel phot apilhuai pen hiding hi. Ahi zongin ekteh bang na tutpihcip leh na kisik dinga, mite hong muanna leh mite hong lametna kiam ding hi. A hunlapa gamtat theih a hoihpen mah bangin ngaihsutna thak khat peuh a kisam banga zat theih zong thupi diak a, mite makhelhna ding nam khat ahi hi. Mite na makhelh ciangin a limci zaw ngaihsutna hong lut denta ding hi.\nTua manin na ngaihsutna khel ngam inla, na ngaihsutna hoihzaw a om leh pulak ngam in. A meet ding, a manpha ding ahih leh im kei inla, a sia ding pan a honkhia thei thu a hih leh nawhsa in genkhia mengmeng in. Leitung pen ngaihsutna tawh a kiuk hi a, ngaihsutna thak nisim piang den hi. Ngaihsutna lui a kip, a kho tampi, a thak a om thei nawnlo ding om mah leh a thak tawh akilaih thei ding tampi om veve hi. Leitung na khek nop leh na ngaihsutna a hun a mun a mi tawh kizui in kheksiam in, khek ngam in. Bang hang hiam cih leh mi khempeuh in a hoihlam kimanawh a, a hoihzaw kideih tawntung hi. Tua manin, na ngaihsutna zaisak semsem in!\nPrevious: A kilamdang nuntakna na nei khin hiam?\nNext: Gamdang tung Zomite – 4 ~ Dr. Ngul Khan Pau


timestamp: atn

url: =16 February 2019 Zi Thum Nei Mipa ~ MUC\n16 February 2019 Zi Thum Nei Mipa\nAdmin 7:53:00 PM Articles, MISSION NEWS\nZi Thum Nei Mipa\nCarlos in zi 3 nei hi. Sanggam pasal 7 nei-a, a pi kiang pan khangkhia hi. A pi in a nusiat khit ciangin a sanggamte in pawlpi tawh kigamla tektek uh hi. Kum 21 a phak ciangin Carlos in zi Edite tawh kitengin ta numei khat nei uh hi.\nNupa sung buai-na hong tuak uh hi. Ta numei-te in siatna dalna dingin bilbah koih uh hi. Carlos in kikhawm nawn lo hi mah taleh tua bangin bilbah deih lo hi. Tua bangin a kithukim lohna hangin Edite in a pasal theihloh kaal in phungzi khat tuiphumna nei-sak hi. Carlos in tua bang thu a theih ciangin a zi nusia-in zi dang khat nei kik hi. Ahi zongin Carlos in a zi masa tawh kizom zom uh hi. Zi nih nei suak hi.\nTua khitteh zi dang khat nei kik hi. Tua tawh ta nei kik uh hi. Carlos in a zi masa tawh ta 5 nei a, a zi nihna tawh ta 4 nei-in, a zi thumna tawh ta khat nei hi. Tua bangin Carlos in mun tuamtuam ah zi nei kawikawi-in, a zi masa zong lungkhamin Adventist nupa khat tawh hong kimu uh hi. Tua a kipan kikhawmin tui kiphum hi.\nCarlos in VOA ah nasem hi. Pasian thu kin lo hi. Ahi zongin a zi masa Edite in kikhawm dingin va zol a, a tanu nih tawh Sabbath ni khat va kikhawm uh hi. A tanu kum 10 val deuh khat in a kikhopna-ah a lasak in a nu khitui luangsak hi. Mite muh ding ut lo-in bu sim hi. Tua a kipan a zi masa tawh biakinn ah kikhawm hi.\nA zi nihna Maria in Carlos biakinn ah kikhawm hi, cih a theih ciangin, a tanu taisan dingin ngaihsun hi. Adventist pawlpi in nupa kiteeng lo-in tenkhop ding phal lo hi. Tua hi-in Edite tawh omsuak ding na hiam, ci-in dong hi. Carlos in zi nei dingin kikhawm hi keng, ci-in nial hi. Hotkhiatna ngah dingin kikhawm hi ing, ci-in dawng kik hi. Nang zong hotkhiatna ngah ding kisam hiteh, kikhawm ding hong zui in, ci-in Carlos in a zi zawn hi.\nMaria zong tua a kipan kikhawm hi. Sabbath nisialin Carlos in a zi masa zawnin, kikhawm uh hi. Tua khitteh a zi nihna, biakinn dang khatah va puak leuleu hi.Tua bang kawmkalah a zi thumna in pasal dang khat na neihsan hi.\nCarlos in koi zaw pen tawh kitengsuak ding cih ngaihsun hi. Kha 2 sung antangin thungen hi. A zi masa tawh kitengsuak dingin hong khensat hi. Ahi zongin Lai Siangtho tawh kipsak ding ngaihsun hi. Ni khat Lai Siangtho simin thungen hi. Mal. 2:14 sung simkha hi. “ Topa in na khangno lai-in na neih na zi tawh kikalah teci ka hi hi’ cih hong simkha hi.\nA zi nihna in tua bangin a khensat a muh theih ciangin lungkhamin, nih un kap hi. Ahi zongin a nihna Edit in, a pasal’ zi masa Maria in Carlos tawh kiteng dingin lungkim zaw hi. 2013 December 29-in a zi masa tawh kitengin kituiphum hi. “ Tua a kipan a nunzia kikhel hi. “ Tu-in nunna thak tawh nungta-in Pasian’ hong piaksak thak mi ka hi hi. Tu a kipan hotkhiatna thu gen ding ka hi hi,” ci-in pulaak hi.\nTu quarter Sabbath School sumpi in Sao Tome khua-ah kipuak ding hi. Sao Tome tuikulh ah 1936 kumin Portuguese laibu zuak Jose Freire va tung a, Adventist thupuak masakna hong suak hi. A masa penpen Adventist thu-um mi kituiphum hi.


url: =Hello... Lamka - 5 : Saipi Paiin Pai Ni\nMarching on... Zomi in mainawt zel ding hi. Zomi in a mailam khuatzel ding hi. Minam khempeuh in amau mailam khuat a, Zomi zong a mailam khuat in pai zel ding, Saipi paiin pai zel ding hi. Ling a om leh hahsiang dinga, suang a om leh khukmang dinga, gam a buut leh vatmai phot zel ding hi. Khawl thei hilo a, tawlnga man zong hilo in a matut a tut mateng tangtak, hangsantak, pilvang takin a pai zel ding ahi hi. A tupna a tun zawh ciangin zong a mite phattuamna dingin a sep ding bei ngeilo ding ahih manin a sangzaw na ah kilamto zel dingin a mainawt den kul lai ding hi. Tua ahih manin Zomi aw, paipai in, paipai lel in. Na kiim na kiangah thupiang a om hang nang bel a tawlnga man, a mitsuan man, a khuadak man hikei teh, na mazap gam nuampi na tun mateng na mi na sate in hong ngak a, na mi na sate in nang hoihna pakzu dawn nuam in na liimbel ah tutkhawl nuam uh hi. Tua ahih manin Zomi aw marching on...\nCinghpi (rhinoceros) pen a mailam bek nawka kalsuan hi ci uh hi. A nungah a ta in zui taleh a mai a singluang om zong a kanzawh kei leh a ki tawh pik in a nunga a tano om denglum pahpah hi kici hi. Singluang nuai ah lut ding a lem kei a, singluangpi lah a kan zawh kei leh a ki tawh pik in lumlet a a nunga tano in thuakkha den hi, kici hi. A phul zawh mahmah kei a, a pik zawh mahmah kei leh bek kikhin pan hi cih sabeng mite gen za ngei ing. Zomi te pen sabeng, gamvaka gamsungah nek ding sa, singgah, anteh, singzik cih bang a uk ngiatte hi hanga, zong i tenna gam tawh kituak mawhlo hi. Ahi zongin Zomi bel Cinghpi banga nunglam khuallo a mailam bek a en, mailam bek a nawk hilo hi. A kim a kianga khuala gamtang, a tatna ding 'kuam kua' khuala gamta hialhial Sakhi bang hi a, lauh neilo, kihtak neilo a ama pai-a pai ngiatngiat Saipi tawh a kibang ahizaw hi.\n3rd World Zomi Convention hong nai mahmahta hi. Pu Tun Kho Pum Baite tawh kisai laibu zong kibawl cih kiza hi. Khangnote lungsim ah minam itna a piansak leh tua laibu manpha ding hi. Tua ahih kei a 'sim nuam mahmah ei, thupi mahmah ei' cih ciang ahih leh bel a kikoihna Library leh laibusaalte etlawm sak bek lel ding hi. Zomi te'n a paisa thute phawk kawm, ahih hang a phattuam nawnlote zong kitheihmawhbawl a mailam ading kal i suan kul peuhmah hi. Hangsan taka mainawt ding a kul lua hita hi. Minam kician ihihna i tel mahmah khit ciang tua minam min tawh kalsuan ziahziah ding ahi hi. Zomi ihih i kitel mahmahta a, lungdamhuai hi. Nunglam ena dinkhawl man ihi kei a, lamgei a singkung lim ah tawldam kawma tutkhawl man ihi kei hi. Zogam nuam Zogam hoihna en in a dingding mante ihi kei a, Zogam hoihna a paallunsak semsem dinga sep ziahziah hun ahi hi. Zogam a hoihzaw sem dinga zem dingte ihi a, Zogam hoihna a tul theilo dinga puah leh zuun ding nang leh kei ihi hi.\nZomi is marching on...


url: =Khen ding Gawm, Gawm ding Khen :: ZOMI DAILY\nposted on 16 September 2014 at 12:52 pm Lomkholna: Article, Biakna, SuanghDal\nNih le thum a pha om a, Khat “bek” pen nih le thum bangin a kimu zong om hi. Thu le la ah khen ding gawm pawlkhat om a, gawm ding khen pawlkhat om hi. Thu le la ah bang thu masa in bang thu nunung hiam? Bang thu tungah bang kinga hiam? Bang hang hi zaw hiam? Cih thute tawh kisai ah a masa a nunung khen ding le a bulpi le a hiang, a kung le a gah khen dimdiam ding cihna hizaw hi. Tulai thu kigente ah a langlek upna/ a langlek thugenna cihkhat kibulphuh hi. Tua ahih leh a nuai-ah langlek thu tawh kisai ahi lo thu ngaihsut ding pawlkhat ka hong sung nuam hi.\nZomi takpi Zolai gelhna ah langlek a gelhna pawlkhat kimu thei hi. Tuate lakah hih “leh, le, ng, g,” tawh ngaihsutna ka pia nuam hi. Pawlkhatte in “le” bekbek zang uh a, pawlkhatte in “le” bekbek munkhempeuh ah zang uh hi. Pawlkhatte in “leh” bekbek zang uh a, pawlkhate in “ng” aw le “g” aw nangawn khen thei nai lo uh a, mun khempeuh ah “ng” aw bekbek zangin “g” aw zang lo uh hi. Tua mah bangin pawlkhatte in “g” aw bekbek zang uh a “ng” aw zang lo leuleu uh a, a laigelh uh sim lehang ih nuih a zak hun zong om a, thumang kei tak ciai ih cih hun zong tam peuh mah hi.\n“le” pen “and” munte ah zat ding ahi hi. “leh” pen “conditional situation/ if/ because of” cihdaante ah zat ding hi. “g” aw pen a zatna a tuam om a, “ng” pen a zatna a tuam om hi. Bang thu gen ding na? =Gen. N a lup ding ciang thu na ngen zelzel na? =Ngen. Tua hi a, “g” zat nading mun a om mah bangin “ng” zat nading mun a om mah hi cih thu pen na thukimloh a phamawh ahi hi. A dang tampitak om lai-in tuate ah na khen thei lel ding hiteh. Kuamah naupang om lo ih hihteh hong gen beh nawn dah ningh.\nPawlkhatte in Upna le gamtatna tawh gupna kingah ci hi. Ahi zongin Protestant upna ong kipatkhiatna pen Upna “bek” cih thu Zawmah ngeina sunga kidiah cip Zawmah upna in nial ta uh ahih manin tua “apostolic faith” pen a kipaikhiatpih ahi hi. Lai Siangtho sungah “thumgawm” cih laimal a kimuh loh hangin Pa Ta Kha thum hihna “Trinity” pen a kimu thei thu ahi hi. Tuamah bangin Lai Siangtho sungah “bek/ alone” laimal na muh kei phial leh zong Kha mit tawh Lai Siangtho na sim lecin “bek” thu na mu ding hi. Reformer te pen tua banga thu le la khen dimdiam a upna a nuntakpihte uh ahi hi. Tua bangin a khennop man un Lai Siangtho kammal na laih peuh mah lo uh a, Lai Siangtho kammal behlap lo ding, dokkhia lo ding (Rev. 22: 18, 19), Lai Siangtho pen Pawlpi adingin a kicing Pasian’ kammal hi cih bulphuh mahmah uh hi (2 Tim. 3: 16, 17). Lai Siangtho “bek” muang loin ngeina le ciin le zuih tawh a behlap Christian minpuate tawh kikhai mahmah cih kimu thei hi. John Calvin in upna “bek” ih cih ciangin gah nei lo ding cihna hi lo hi na ci hi. Upna pen amah “bek” a hih loh ciangin “upmawhna/ lunghianna/ uplohna piang hi. Jesuh’ sungah Upna “bek” in upna bek mah gah a, upmawhna/ lunghianna/ uplohna gah cihte gah thei lo hi. Pasian zong khat bek hi lo a, thum hihna tawh kidim hi, hi mah leh thum hi loin Pasian khat “bek” ahi hi. Faith is not alone it has fruit. One God is not alone but there in three persons in the Godhead yet One God.\nTua ahih manin thukham zuih zawhna tawh kuamah in gupna ngah zo nawn lo a, Jesuh’ ong zuihsakna sungah upna “bek” tawh gupna a kingah ahi hi. Tua Jesuh sung “bek” pan gup ngahna in a kineihkhem lo gup-ngah-gah gah hamtang sak hi. Tua gah pen Jesuh’ zia tawh a kibang gah hi bek dinga, a dangte’ gah kihel thei lo ding hi. Hai kung in hai gah “bek” gah thei hi. Lingmaw kung in lingmaw gah “bek” gah thei hi. Jesuh Khrih sungah upna “bek” in nuntak tawntungna pia thei hi. Salvation is by grace alone, by faith alone… Bangtungah bang kinga masa hiam? A gah pen tua “Upna bek” tungah kinga a, ahi zongin tua a gah pen gup ngahna hi lo hi. A hi zongin gup ngah kiciatna pen up-ngah kiciatna ah gah bek hi. Amasa pen upna “bek” hi a, a nihna ahi tua a gahte pen gup ngah lawhna hi lo hi ci-in Reformers te in Paul gen le James gen thute a kitukalh ahih lohna laibute sim lecin na nahlawh pek mahmah ding hi. Hotkhiatna pen Upna le Gamtatna (faith + work) tawh hi lozawin Upna bek tawh gamta hizaw hi. Upna le gamtatna pen nih kigawmna tawh gupna a piangsak hi lo hi. Upna in gup ngah gamtatna nei sak hi bek a, tua gamtatna khat zong kimu lo Christian pen tua upna “bek” in a gum zo lo hi lo zawin, a mah le amah a kipatna pek panin a kikhem, a kineih, a um taktak lo pi hizaw hi. Gupna taan cih pen a kipatna tawh kisai zaw hi. Na pianthakna ah upna le gamtatna suanna tawh a piangthak na hileh bel na taan kik ding hi. Upna “bek” tawh na pianthak leh na taan nawn kei ding hi. Nang le nang kisuang zel, Jesuh Khrih paulam zel nuntakna pen gup ngah kician lo cihna hi. Jesuh Khrih sung “bek” ah na ki-ap lecin na gupna khamuan huai pan ding hi.\nPawlkhatte in Pawlpi le by law khen uh hi. Pawlkhatte in doctrine le movement khen uh hi. Pawlkhatte in Faith le Confession khen hi. Khen ding hi lo a, zatkhop ding hi. A kisapna mun om tuak hi. Pawlpi khat in gupngahna tawh kisai ahih loh hangin by law neih kul tham hi. Tua by law thumaan taka a zang lo mite hangin by law kisam lo cih bikbek hi pah lo hi. Pawlpi khat in movement a thupit sak zah in doctrine thupi kaan lai hi. Upna kici faith a thupit mah bangin Upzia “Confession” te zong a kisam ahi hi. Thu le la peuhmah khen dimdiam ding pawl om hi. Amau mun ciat ah thu nei thei cihna hi. Gentehna pasal loin khang kisim lo a, numei loin khang piang thei tuan lo hi. Khat le khat kibel tuah. Khat lo a, khat om thei lo uh hi. Tuate pawl pen English te in “vice versa” na ci uh hi. Pawlkhat pen nih banga kimu na pi-in Khat ii a’ sungah gawmkhawm-a ih muh theih ding a kisam om hi. Gentehna Pasian le mihing nih pha hi. Ahih hangin mihing pen Pasian lo tawh piang thei lo a, Pasian pen mihing lo tawh a om khin sa ahi hi. Mihing in Pasian kisam a, Pasian in mihing ong kisam hi masa lo hi. Pasian pen mihing tungah ong kinga lo a, mihingte pen Pasian’ tungah a kinga tawntung ahi hi. Tuadaante pen English te in “not vice versa” na ci uh hi. Nih bangin a kimuh hangin a khat zaw pen a Kungpi tungah kingah cihdaante hi. Gentehna Gup ngahna taktak pen Upna hang “bek” hi a, tua upna in gamtatna maan nei sak zo pan hi. Khatveivei Christian te in gupna pen nih kigawm tawh kingah kisa pahpah hi. Nih kigawm hi loin Khrih sungah upna hang bek tawh gupna a kingah hi a, tua gup ngah kician gamtatna tawh nih hong pha hi zaw hi.\nThu le la ah bang thu masa in bang thu nunung hiam? Bang thu tungah bang kinga hiam? Bang hang hi zaw hiam? Cih thute tawh kisai ah a masa a nunung khen ding le a bulpi le a hiang, a kung le a gah khen dimdiam ding ahi hi. Akpi le aktui ih nek zawh kum 6000 bang a cinna sungah pawlkhatte in akpi le aktui a kikhan gual sa uh hi. Lai Siangtho in aktui na piangsak masa lo a, akpi napiang sak masa zaw hi. Tu hun in akpi le aktuite ahih uh hangin a kipatna pen akpi hang “bek” na hi masazaw hi. Khen ding gawm, gawm ding khen ih khak loh ding thupi mahmah hi.\nPrevious: Zomi lasiam VC Mang in Tulsa khuapi ah Live Show neiding\nNext: Thuthak Tomkimcing 16 Sep 2014


url: =Peter Khatna 1 (1 Peter 1)\nLaithak A khatna (The First Letter from Peter)\nPeter Laithak A khatna sia “Pathian teal sa mihingte” a kici Asia Minor saksang ngam theampo ah, a kithethaang Tapidawte tungah a thaak ahi hi. A laithak ii deina bulpi in upna hangin vawtsiatna le ngimna a thuakte hanthot natu ahi hi. Lai atpa in laisimte sia Jesu Christ Lungdamna Thupha ahi, a thina, a thaw kikna le hong pai kik natu a kamciamte phawk sak kik a, tua taw lametna a nei natu in, hanthawn hi. Tua hi a, amate upna a maan takpina a kiheak natu in, sinna hi ci in phawk a, “Jesu Christ hong kilak Ni ciangin” thamaan a nga natu muanna taw hi bang haksatna te a thuak tu le a saan tu ma ahi hi.\nNgim nga hun sung a, a hanthot kawmin Christ ii neisa mite bangin lai a simte nuntak natu in, lai atpa in sawl hi.\nPathian ngupna phaw sak kikna 1:3-12\nA thiangtho nuntak zia hanthotna 1:13-2:10\nHaksat hunsung Tapidawte tavuan 2:11-4:19\nTapidawte kiniamkhiakna le sepna 5:1-11\nPeter Khatna 1\n1Jesu Christ ii sawltak Peter in—\nPontus, Galatia, Cappadocia, Asia le Bithynia ngamte ah ngaltai a a kithethaang Pathian teal sa mite tungah lai kong thaak hi. 2No sia Pa Pathian tupna taw Jesu Christ thu a ni tu le a chisan taw a kithiansua tu in, ama Thaa taw hong teal sa a thiangtho minam a suak sate na hi uh hi.\nThuthiamna le thinnopna note sungah hong dim tahen.\nA nungta Lametna\n3Topa Jesu Christ ii Pa le Pathian tungah lungdamna ko tawng! A lian hong hesuakna hangin, Jesu Christ a thaw sak kikna tungtawn in nuntakna thak eite hong pia hi. Hi in a nungta lametna taw hong dim a, 4tua ahikom a mite atu, ih Pathian ii a koi a thupha tam mamate, ih lua natu in, ih lamen hi. Ama in note atu tua thuphate vantung ah koi a tua munah tuate in muat thei ngawl, lal thei ngawl le vul thei ngawlin om hi. 5Hun tawpkhak ni ciang kilak tu a kinging sa in a om, upna tungtawn in ngupna a nga tu in Pathian vaang taw hong kepcing note atu, tuate hong kikoi sak hi.\n6Tu laitak hun tawm vei no sung khuangaina na thuak uh kul hi kale hi thute ah lungdam vun. 7Tua haksatna thuakna ii tupna in na upna uh a maan ziam ci in a kilak natu ahi hi. A kisia sak thei kham ngangawn zongh meisa taw kisit lai hi. Tua ahikom kham sangin tam mama in a manh nei zaw na upna uh sia a kip natu in hong kisit tu hi. Tua hile Jesu Christ hong kilak Ni tak ciangin pokna minthanna le vaang piakna na saang tu uh hi. 8Ama mu ngawl na hi uh hang na it uh a, tu in ama mu ngawl na hi uh hang ama na um uh hi. Tua ahikomin, kam taw a kison zo ngawl dongin nasia takin na lungdam uh hi. 9Banghangziam cile ama na upna uh hangin thaa ngupna na saang uh a, tasia in na upna uh ii a tupna bulpi ahi hi.\n10Kamsangte ii a zon le a kat in hi ngupna hi a, Pathian ii no tung hong piak tu huvau amate in, son khol zo hi. 11Amate in tua thu sia bang hun ciang tung tu a, bangbangin hong pai tu ziam, cisia heak tu in, hanciam uh hi. Christ in ngim thuak tu a, tua zawkciang minthanna taw kizom tu hi ci in amate sungah a om Christ Thaa ii a son kholna in tu hun ahi hi. 12Vantung panin Thaa Thiangtho ii vaang taw a sawl, Lungdamna Thupha a thang sak tu, thupuakte na zaak tu huvau Pathian in hi kamsangte tungah a sonlaak ciangin amate atu a son hi ngawlin, noma phat tuam natu in, seam hizaw hi. Hi thu sia vantung lalangte dong ii heak nop uh thu ahi hi.\nA thiangtho Nuntakna tu Sapna\n13Tua ahikom a diang tu in, kingin kholna khua ngaisutna nei tavun. Jesu Christ hong kilangh ciangin, note hong piak tu thuphate tungah lametna a cingin, nei tavun, na kipilvang sak tavun. 14Pathian thu ni vun. Taciang na heak ngawl lai uh bang hi ngawlin, na nuntakna uh sia chi le sa deina in uk sak heak vun. 15Tua hi ngawl zaw in, na sep na vawt theampo sungah note hong sam Pathian a thiantho bangma in thiangtho vun. 16Laithiangtho in, “Kei thiangtho ka hikom no zongh thiangtho vun,” ci hi. *1:16 Thiam 11:44-45; 19:2.\n17Mihing theampo ii sep sa tungah a kibang khaikhin taw thu a khen Pathian tungah thu na nget uh ciangin, Pa awng, na ci uh hi; tua ahiciang hi leitung ah nungta in na om uh laiteng ama zakta tavun. 18Na pu na pate pan na luasuk uh, a mannung ngawl nuntakzia panin, na suatak natu in, note bang taw hong kilei ci thu na he uh hi. Ngun le kham bangin a kisia sakthei thilte taw hong kilei ngawl hi; 19tuuno sitbaang ngawl khat bangin, a mealhem ngawl a manpha mama Christ chisan taw hong tan a hina he tavun. 20Ama sia simlei a kibitphua maa in, Pathian teal kholsa hi a, hi ni tawpkhak sang hunte sungah no atu hong kilak ahi hi. 21Ama tungtawn in, ama sia thina pan tho sak kikin, minthanna a pia Pathian na um uh hi. Taciang note upna le lametna sia Pathian tungah kibul hi.\n22Tu in thumaan thutakte na nit uh hu in, noma le noma na kithiansua zo uh a, na thu up pui mihingte na it takpi uh hi. Na thin theampo taw khat le khat nasia takin ki it tavun. 23Banghangziam cile a nungta tawntung a kip Pathian kammal tungtawn in, a thi thei hi ngawl, a thi maw nu le pa sung pan, tate bangin, na piang kik zo uh hi. 24Laithiangtho in,\n“Mihing theampo sia lopa bang hi a,\namate minthanna in duisung paakte bang ahi hi.\nLopa vul a, paakte pul hi. *1:24-25 Is 40:6-8.\n25Ahihang Topa kammalte sia a tawntung in kip hi,” ci hi.\nHi kammal in Lungdamna Thupha a kici no tung a hong kithang sak sia ahi hi.


url: =ISIS in Syria gam a Christian te zuih ding thukhun bawl :: ZOMI DAILY\nposted on 15 February 2016 at 11:31 am Lomkholna: Biakna, News, World, ZomiQuavadis\nZeisu min tawh a ging khia a thungente sihna thuaksak ding, ISIS te laksa leitang tunga teng Christian peuhmah in Muslim te tungah siah pia ding, biakinn leh pawlpi kipan thei lo ding, Singlamteh lak khia lo ding, Muslimte zaakna leh muhna ah Christian thungen thei lo ding, thukante seelsim thei lo ding, Muslim biakna gensia lo ding, Muslim te tungah voksa leh zu zuak thei lo ding, numei pasal siangtho taka kituam sitset ding, Sehsuah pia thei lo ding…..hih a zuih naak uleh Christian te kibawl sia lo ding hi.\nHih Article sungah hibangin kigelh suk hi:\nMuslim ten Pasian pen mihing suak cih thu um thei ngiat lo uh hi. Tua ahihman in Mary sungah Pasian pen mihinga hong suak cih upna pen nawlkhiin uh hi. Mary pen mihing mah hilel in nungak dangte tawh kilamdanna om lo hi ci uh hi. Catholic leh Orthodox te’n Mary pen Zeisu Pasian nu hi cihna Title pen 451 kum in Council of Chaldean ah pia in kipsak uh hi.\nHih thu a sang thei lo pawl nih om uh a, tua te pen 1). Muslim 2). Protestant ahi uh hi. Hih thu hangin Muslim khango pawlkhat in suang tawh a kibawl Mary lim pen susia in khawngzaan uh hi. Adiak in Mary in Zeisu a tawina lim pen huat cihtakin hua phadiak uh hi.\nHih thu tawh kisaiin thu bulkan mahmahte muhna ah Muslim pen pre-Reformation Protestant hi ci uh hi. Protestant taktak hong pian khiatma in Muslim biakna a mukhia pa in Catholic Pawlpi Doctrine tampi tak pen mihingte lungsim tawng panin hepkhiat na sawm khin hi. Tua Doctrine te pen: 1). Zeisu singlamteh tungah a kikhaina leh Sihna pan a thawhkikna, 2.) Eucharist (Topa Zeisu silehsa), 3). Zeisu Pasian ahihna, 4). Zeisu Pasian tapa ahihna, 5). Christian biakna sungah milim leh Symbol tuamtuam zatna, 6).\nMisiangthote leh Zeisu nu Maria pahtawina, cih teng hi. Eucharist bang pen hua phadiak uh ahihman un Muslim ten biakinn a suksiatna vuah Eucharist bawm lakhia in a sunga Sacrament (Topa Zeisu silehsa) teng paai thaang mang in zahpih bawl gawp uh hi.\nMuslim leh Protestant kilamdang lo:\nMuslim te ngim bulpi uh pen Christian suksiat ding hi lo in Catholic Pawlpi suksiat ding, Vatican leh a sunga milim om teng suksiat ding hipi pen hi.\nProtestant biakinn nasia mahmah tampi om hi: gentehna in Salt Lake City, Forsquare Church, Calvary Chapel cihte pen Muslim te’n na ngim het lo uh a, Vatican leh Roman Catholic bek mah suksiat dingin na ngim sese uh hi. Muslim te mipil mahmah ahi Yusaf al-Quradawi in 2002 kum in hibangin na genkhol khin hi: Muslim te hong khangto kik dinga, Rome khuapi sim ding uh hi ci hi.\nPrevious: Air kosong ~ Dimno’ Pa\nNext: Zomite’ Tuipigal Kankhiat leh Khuamuh kipatna ~ Paul Thangpi


url: =PHUNOM KHUA KISAT ZIA. Agelh - Khangthak Phuntui Vontawi - Laibu Saal\nHome > Zogam Khua tuamtuam te Thu > PHUNOM KHUA KISAT ZIA. Agelh - Khangthak Phuntui Vontawi\nPHUNOM KHUA KISAT ZIA. Agelh - Khangthak Phuntui Vontawi\nPHUNOM KHUA KISAT ZIA\nAgelh - Khangthak Phuntui Vontawi\n- 1650 AD pawl in Pu Tun Thang in Phunom Khua na sat hi.\n- 1930 Kum in Khristian Biakna hong tung hi.\n- 1969 Kum in Mataw Lam tung hi.\n- June 12th, 1928 ni -in Zolai sang ki hong in June 3rd, 2013 ni-in Tan 10 (High School) Sang ki hong/ngah hi.\nTualphui sam teng:\nU Tun Thang (Hau Nung)\nU Tun Lam (Nam Zo)\nU Mang Hil (Suante)\nU SUan Thawng (Thang pang te)\nU Phut Lam (Buansing te)\n1. PHUNOM, SUANGZANG, leh VALUI te a hihi. Tua zawh ciang bel Leeikhua ah teng hi. PHUNOM in ta Mang Thang leh Mang DO nei hi. Eng zang khua hongsat kik hi.\nEngzang Khua a sat cil in inn (7) tua pan tai to khang to to in Luika a ten lai tak in inn 80 pha hi. Luikaa khua a satpa Pa Khual Thang in ta nu khat nei in Dim Deih ci hi. Tua lai tak tuuk a tun sim in khuado pawi bawl zel in kum khat in nu ngak khat ta mang zel ci hi. A nu nung ciang tangval ten khua kiim pan pang hi na pi’n nungak khat mang ve ve hi.\nA Khua nawl suang tum pi nuai pan in gulpi in ne hi ciin a muh ciang gulpi khau tawh khih cip in a kaih leh kai zo lo-in thaltawh kap lum hi. Tua gulpi pau in ka lutang in vanpi ban in, kamei in leipi kawi hi cici.A gulpi seh sat in seh 80 suah aa DIM DEIH a lutang pia hi. Tua lai tak Dim Deih in zin nih nei in a zin te gullu huan pah hi. zaanuui in zingsang akk khuan ciang gulpi in zin te aw ciah meng meng un Luika khua cim ding hi ci hi. Dim Deih in a gullu a min nai hiam ci in a sut leh kamit nong sun kha diai cilai hi.\nNee lo in vokkuang sung ah bua intua teh dah lua in a zin te 2 tawh tai pah in khua nawl a tun teh khua cimm hi ci. Tua zawh teh Dim Deih Bualtung khua ah teng in pasal neilo pi in nau pai in ta pa khat nei hi.Teel Mang cihi. Tua lai tak in umm guikhat zam in Dim Deih inn ciing dong zam hi. Koi pan hong pai hiam ci in a kan leh Luika khua Dim Deih vok kuang pan a hih lam a mu uh hi. Uumpi khat ngah in a ham ciang lo-in Teel Mang tak khop na ding at khek in Tell Mang tua sung ah koih in nawi a duh ciang bek in pia hi. A Nu a hih lam thei sak lo in Teel Mang a let ciang a Nu ta un ki teng pah hi .\nTua pan ta thum nei aa Hau Nung te ciim nuai pan Saizang ,,Zophei,,Vangteh cih bang in ki teng hi.Vangteh botung lai ah Suante leh a nuai lam ah Haunung te teng hi. Vangteh pan Tumzang ah taileu leu uh hi. Tualai tak in PU HAUNUNG ii ta Pu, Mung Thang leh Pu, Mung DO in Engzang khau sat kik leu leu uh hi. Pu Mung Thang teeng suak in Pu MungDo pen Tedim gam Tumzang ah tai hi. Tua pan Vaalgam Haiciin ah teng hi. Pu Mung Thang Engzang aten lai tak in ngalten sim in Hingzang ah ki tuah hi.Hingzang a ten lai tak in pul tung in Ai san leu leu hi.A ai ngah namun pen Taangkam in PHUN (Luck) om nakhua PHUNOM khua na ci hi.\nPhunom khua a sat cil in Inn 5 pha aa pasal lum tawi thei cingh tengh (80) a phak na ding thu na ngen uh hi. Khuasat nga teng pen a ma sa a nga teng hi.\nZomi te lak ah MA degree a ngah ma sa sia S.t Hau Go hi aa Phunom sang ii admision NO.ooo1 a hi hi. Phunom khua pen khuano mi te pian khiatna hi in Phunomkam pau peuhmah koi koi ah ii teeng zong in khuano pau zang in khuano mi ii hi hi.\nKhuano koi pan hong pai hiam? Mualbem ukpi Pu Khan Thuam in Mualbem pan en in hua thaangmual nuai aa khuano ling leng va pai un la siah vadong un ciin a sawl tak te paipai zel in a sawt ciang in Phunom cih sang Khauno cih zat nuam sa zaw a hih man inKhuano ki tang hi.\nKhuano mi ii ten na khua (22) ki pha hi. Ki phawk na ding deih na tawh 1953 kum in Khuano Youth Association [K.Y.A] ci-in ommaih na ki nei aa kum sim OCTOBER tha ta-in ki nei hi. Khuano mi te pawilian pen in khaudo pawi hi-in, ngei na kicing tak in ni 3 sung ki bawl hi. Khuado la Khuaila, Lamkawila Tonla, Tual omla cih te phunom mi te in na phuak uh hi.\nMualbem Khua ah Pu Khan Thuam, Saizang ah Mang Sum, Kuulciangsial a khan hun… Thang Ho leh Lian Do hun … Kawlzang ah Pu Ciang Phut… Phunom ah Pu Mung Thang leh Pu Mung Do te hunpan ki pan Khuado aki nei ahihi. Phunom ii cih pen PHUN A OM khua, kaam a om na khua a hih bang mah in na khem peuh ah a ma sa bel ta ii hi hi. A hi zong in hun hong ki khel ziau a masa te nunung hong hi ta in Ei khang ciang in na them peuh ii nu nung ta hi. Ni dang in ii hauhna Zunun pih in Hau Nung ii hi aa, Tu-in ngual ban loh na ii NUNUN pih ta zen hi. Koi pan lam pial khial ii hi hiam? A kua ma ciat in ngaih sut huai mahmah hi.\nLaibusaal pan ngetna :\nKhua tuamtuamte tangthu kikan toto in, ngah khak bangbang hong kikoih toto hi. Hih sang-in acing, akim zaw in, akem te in, nong khak nang un huhna kong ngen uh hi.\nItem Reviewed: PHUNOM KHUA KISAT ZIA. Agelh - Khangthak Phuntui Vontawi Description: Rating: 5 Reviewed By: Cinpu Zomi


url: =Agawl ah sabak thalh ahih manin alawmnu in agawl atsak in anunna hon :: ZOMI DAILY\nposted on 13 March 2018 at 4:55 pm Lomkholna: New Zealand, News, Sawltak, World\nNew Zealand gamsung ah pasal khatin an aneklaitak in agawl ah sa awksak in thalhgawp hi. Tuapa pen asiding dinmun hita ahih manin, bangcihding cih kithei nawnlo hi. Tuaciang in alawmnu inzong temta khattawh agawl atkhiatsak in, tuatawh anuntakna honkhiathei bilbel cih kiza hi.\nPasalpa ii alawmnu, agawl temtawh a atsaknu pen mimawkmawkbel hisamlo a, nausuak siama Midwife khat ahihi.\nTua Midwife nu ii aminpen Sarah Glass kici a, kum 45 aphakhin khat ahihi. Alawmpa pen Isak Bester kici a, kum 50 aphakhin khat ahihi.\nNew Zealand gamsung North Island khat aom Waimarama Beach kici tuipi piaunawl khatah Barbecue saphelh emin anek laitak un, pasalpa pen agawl ah sabakkhat awksak, thalhsak citciat hi.\nTuaciangin alawmte’n anungzang beksak uh a, ahoihtuam lohciangin a awm panin nensuk “Chest Compression” bawlsak cihbangin ahihtheih bangbang un “Heimlich maneuver” bawlsak uhhi.\nTuaciang in pasalpa pen khua hoihtak phawknawnlo, alungtang kisaizia zong angei bangnawnlo in acikhawng dupin asisuakding dinmun tungta hi. Tuaciangin alawmnu inzong temta hongla un ci’n tua temta tawh agawl “Throat” atsak in agawl ahuihdikna Windpipe pen honsak dingin kipan hi.\nVideo: The woman who saved her boyfriend’s life by cutting open his throat while he was choking\nTua Midwife nu in nausuah ciangin azatzel “Home Birth Kit” vanzat pawlkhat kemkha bilbel in, tuasung ah Oxygen Tank tawh tua pasalpa pen huih piathei uh cihi.\nTuabang tengtawh Emergency Services tezong tungman bilbel in, Hospital khatah kipuaksuak theipah hi. Zato ah ni 3 sungbang khuaphawklo in kikem himahleh, kalkhatbang aombeh khitciangin damsiang in hoihkikta hi.\nMore: Nupi khatin atanu agawlpan ameklup khitciangin amahzong kikhailum\nHih thupiangpen nungkhasung in apiang hi a, tu’n tuapa pen damsiang kikta hi. Na it na ngaih mahmahkhat, an nekhial in, thalhgawp in aci mualgawp, asiding dinmun hileh bang nacihmawk tam? Hih numeinu pen Midwife ahih manin bangci bangin agawl koisan ah atding cih atheihman hi a, bangmah Medical thu sinlopi in gawl atsakding bel hilo hi. Sawltak #zomidaily\nPrevious: Thupha-ngah Minam pan Thupha-hawm, Thupha-zek Minam ah\nNext: Accident atuahsia khat alukham dingin ama’ khe akitankhia pen kizangsak\nCikha ah Phone line ki ngahta


url: =Marka 10 | Siantongluan\nTua lai panin Jesuh dingkhia-in Judea gam leh Jordan Gun gal gam tengah a pai hi. Ama kiangah mihon tampi hong kikhawmkik uh a, a hilh ngeisa bangin amaute tungah thu a hilh hi.\nFarisi mi pawlkhat hong pai uh a, amah a mawhsak theihna ding uh a deihna-in, "Mi khat in a zi a mathei ding mah ahi hiam?" ci-in a dong uh hi.\nJesuh in, "Moses in bang thu hong pia ahi hiam?" ci-in a dot ciangin amaute in,\n"Moses in kimakna lai gelhsakin masak thei hi," ci-in a dawng uh hi.\nJesuh in amaute kiangah, "Note, hilhzawhin omlo na hih manun Moses in hih ngeina a bawl ahi hi.\nAhi zongin piancil lai-in, Pasian in numei leh pasal a bawl hi.\nTua ahih manin pasal in a nu leh a pa nusia-in a zi tawh kigawm ding a,\namau nihte pen pumkhat bang ahi ding uh hi, na kici hi. Tua ahih manin amaute nih hi nawnloin khat hita uh hi.\nTua ahih manin Pasian gawmsa mite, kuamah in khen kei ta hen," a ci hi.\nInnsungah a tumkhit uh ciangin nungzuite in hih thu tawh kisai Jesuh kiangah a dongkik uh hi.\nAmah in, "A zi ma-a numei dang tawh a teng mi peuhmah a zi a palhngulh ahi hi.\nA pasal ma-a pasal dang tawh a teng mi peuhmah in zong a pasal a palhngulh ahi hi," a ci hi.\nMi pawlkhat in a naupangte uh Jesuh in a lawnsak ding deih uh ahih manin hong paipih uh a, ahi zongin a nungzuite in na kham uh hi.\nJesuh in tua thu a phawk ciangin a heh suak a, a nungzuite kiangah, "Naupangte kham kei un la, ka kiangah hong paisak un. Bang hang hiam cih leh Pasian Ukna sungah hih bang mite a om ahi hi.\nHih naupangno khat man bangin Pasian Ukna a manglo mi peuhmah Pasian Ukna sungah omlo ding ahihna thei un," a ci hi.\nTua ciangin naupangnote la-in a ang-ah tawi a, a tung uhah a khut nga-in thupha a pia hi.\nJesuh in a khualzinna a zom dingin a paikhiat ding laitakin mi khat hong tai-in a mai-ah hong khukdin a, "A dik siapa aw, nuntak tawntungna ka ngahna dingin bang hih ding ka hi hiam?" a ci hi.\nJesuh in, "Bang hangin kei midik hong ci na hi hiam? Pasian simloh kuamah a diktatzo omlo hi.\nMi that kei in; numei tungah mawh kei in; mi neihsa gu kei in; mi khem kei in; na nu na pa zahtak in, cihna thukhamte theilo na hi hiam?" a ci hi.\nAmah in, "Sia aw, ka neutunga kipanin hih thukhamte khempeuh ka zuikhin hi," a ci hi.\nTua ciangin Jesuh in itna tawh tua mipa enin, "Na khat bek na kisam lai hi. Pai in la, na neih khempeuh na zuak khit ciangin mizawngte tungah na sumkhotte va pia in. Tua hi leh vantungah sum na hau ding hi. Tua khit ciangin ka nung hong zui in," a ci hi.\nTua mipa mihau khat ahih manin hih thu a zak ciangin, maikhingin a dahsa-in a paikhia hi.\nJesuh in a kiima om a nungzuite enin amaute kiangah, "Pasian Ukna sungah mihaute a lutding uh bangzah takin haksa ahi hiam?" a ci hi.\nNungzuite in hih thu a zak uh ciangin lamdangsa uh a, ahi zongin Jesuh in a thugen zomlai-in, "Tate aw, Pasian Ukna sungah lutding bangzah takin haksa ahi hiam?\nPasian ukna sungah mihau khat a lutding sangin phim bilvang sungah kalaoh khat a lutding baihzaw lai hi," a ci hi.\nTua ciangin amaute in lamdangsa mahmah uh a, "Tua bang hi leh kua in hotkhiatna ngahzo ding ahi hiam?" a ci uh hi.\nJesuh in amaute enin, "Mihingte-a dingin hi zolo mah hi; ahi zongin Pasian-a dingin ahi mawh thu hilo hi; Pasian-a dingin na khempeuh hithei hi," a ci hi.\nTua ciangin Peter in ama kiangah, "Ko zong na khempeuh nusia-in nang kong zui uh hi," ci-in a gen ciangin\nJesuh in amaute kiangah, "Hi mah hi; ken kong cihin-ah, keima hang leh lungdamna thu hangin a inn, a sanggam pasalte, a sanggam numeite, a nu, a pa, a tate, leh a leitang, khat peuhmah a nusiate in\ntukhang hunin a zah za khat innte, sanggam pasalte, sanggam numeite, nute, tate, leitangte ngahding uh a, bawlsiatna zong ngahding uh hi. Hong tungding hunah zong nuntak tawntungna ngahlai ding uh hi.\nAhi zongin tuhun laitakin a lian ahi mi tampite tua hun ciangin a neu hi ding uh a, tuhun laitakin a neu ahi mi tampite a lian hi ding uh hi," a ci hi.\nJerusalem khua manawhin a paitoh laitakun a nungzuite mai-ah Jesuh na ma pai hi. A nungzuite patau uh a, amaute a zui mihonpite zong a lau uh hi. Jesuh in nungzui sawmlenihte tuamsap kik leuleu a, ama tunga piangding thute genin,\n"Na ngai un. Tu-in Jerusalem khua-ah a paito ding ihi hi; tua lai mun panin siampi liante leh Thukham hilh siate khutsungah Mihing Tapa kipia ding hi. Amaute in a sihna dingin thu a khen khit uh ciangin Gentail mite khutsungah a ap ding uh hi.\nTua mite in amah simmawh bawlin, cilphihin, satin a that ding uh hi. Ni thum khit ciangin amah thokik ding hi," a ci hi.\nTua laitakin Zebedi tapa James leh Johan in Jesuh hong naih uh a, "Kong nget peuhpeuh uh nong vaihawmsak ding ka deih uh hi," a ci uh hi.\nJesuh in, "Bang kong vaihawmsak ding deih na hi uh hiam?" ci-in a dot ciangin\namaute in, "Minthangin kumpi tokhom tungah na tut ciangin na taklamah khat, na veilamah khat hong tusak lecin ka ut uh hi," a ci uh hi.\nAhi zongin Jesuh in, "Note in na hong nget uh na thei kei uh hi. Keimah in ka thuakding gimna note in thuakzo ding a, ka kiphumna ding gimna-ah kiphumzo ding na hi uh hiam?" ci-in a dot ciangin\namaute in, "Ka hizo ding uh hi," ci-in a dawng uh hi. Tua ciangin Jesuh in amaute kiangah, "Keimah in gimna ka thuakding mah bangin na thuak takpi ding uh a, ka thuakding kiphumna zong na thuak takpi ding uh hi.\nAhi zongin ka taklama tut ding leh ka veilama tut ding pen kei hong piaktheih hilo a, a tu dingin Pasian in a vaihawmsaksate-a ding ahi hi," a ci hi.\nHih a kihona uh thu, nungzui dang sawmte in a zak uh ciangin James leh Johan tungah a heh suak uh hi.\nAhi zongin Jesuh in amaute samin, "Leitung mi a ukte in mite tungah aana nei-in, mi a makaite in thuneihna tawh a ukna thu na thei uh hi.\nAhi zongin note lakah tua bangin hilo ding hi. Note lakah a lian nuam khat peuhpeuh, adangte khempeuh nasem hi ding a,\na makai ahi nuam khat peuhpeuh, adangte khempeuh sila hi ding hi.\nBang hang hiam cih leh Mihing Tapa zong, midangte ama na a semsak dingin a hong pai hilo hi. Midangte na a sem ding leh mi tampi a tatkhiatna ding ama nuntakna a pia dingin a hong pai ahi zaw hi," a ci hi.\nTua ciangin Jerikho khua a tung uh hi. Tua khua panin a nungzuite leh mihonpite tawh a paikhiat laitakun, Timias tapa a mittaw khutdawhin a ngen Bartimias, lampi gei-ah na tu hi.\nNazareth khuami Jesuh ahihna thu a theih ciangin nakpi takin awng a, "David suan Jesuh aw, kei hong hehpih in," a ci hi.\nA kiima om mihonte in amah taii-in, a paulohna dingin a kham uh hi. Ahi zongin amah nakpi takin awngzaw semsem a, "David suan aw, kei hong hehpih in," a ci hi.\nTua ciangin Jesuh khawlin a nungzuite kiangah, "Va sam un," a ci hi. Amaute in mittawpa samin ama kiangah, "Na lung nuamsak in; ding in; amah in nang a hong sam hi," a ci uh hi.\nAmah in zong a puan lawnkhia a, dingto pahin Jesuh kiangah a pai hi.\nJesuh in, "Bang kong hihsak ding deih na hi hiam?" ci-in a dot ciangin mittawpa in, "Sia aw, khua ka mukik thei nuam hi," a ci hi.\nTua ciangin Jesuh in, "Na ciah thei ta ding hi; na upna in nang hong damsakzo hi," a cihkhit phetin amah in khua mukik theipah a, tua a paina lampi-ah Jesuh nung a zui hi.


url: =Kumpi Sitni kasepsung lamdang kasak Pauk Sa minnei thunei te :: ZOMI DAILY\nposted on 17 June 2020 at 1:24 pm Lomkholna: Kamkhenmang, Myanmar, News\n1. 1979 kum Depeyin khua aa kaseplai Pauk Sa kici mi khat aveengpa in tupeek tawh a luzaang ah sat, akhuak sukha, a liamma zato ah kikhui, a samzang akhuak pan mulbawhna ဇာဂနာ tawh ki dok khia hi cih Dr. Saw Mya Thein in Court ah Tetti ong pai in gen hi.\nTua pa pen nidangin a lungsim man lo in ahi nimnem, a khuak manphalo, a navaak lo ci hi. Zato pan a tuahteh hi nimnem nawn peuhmah lo in na vaak sitset akhuak hoih hiaumawk hi. Siavuanpa in mipil ong suaksak na veengpa tung ah lungdam ko in ci hi. Zum aa a thu zong dokkik hi.\n2. 1996 kum Maubin khua aa kaseplai Pauk Sa kici khat in Che Ti Daing (ချဲထီဒိုင်) seem hi. (The Gambling Act, 1899 section 13(a) ah ထီ pen Ti, stake- holder ဒိုင္ pen Daing ci in ki at hi.) Tua pa in Palik te ki mansak in ၁၉၈၆ ခုနှစ် လောင်းကစား ဥပဒေ ပုဒ်မ ၁၅(က) tawh Taza ki suai sak hi. Maximum punishment thong kum 3 akikhiat nading ngen hi. Tua bang apian theih na dingin sum bei sak lai hi. Tua dan huhna bel a haksa khollo pawl hi.\nMaubin thong a tun’teh mundang thong a kipuak nawn loh nading in thong ulian te sum tawh maiet lai hi. Mundang thong te leh ရဲဘက် စခန်း khawng tung kha nawnlo hi. Thongpi sungah Thong ukpipa lungkimsak in special khan ah mihau te bangin om hi. A zi ata te mihau mahmah bangin om nikneksak zo hi. Thong ah va giak thei lai uh hi.\nChe Daing nasiatak in seem hi. အောဒိုင် kici Thein 100 bang aliauzo ding dinmun ah om hi.\nချဲကော် kici Che zuak te’n sum a ap zahzah uh letkhan hi. Kum khat 24 vei ah 5 vei val liau kha ngeilo hi. Kha khat 2 vei ah Thein 1 bang ngah hi. Tua hunlai Gazetted Officer te’ khasum Ks.1250 /-pan 1350/- ahih lai hi. Che zuak/ Che thuh hoihna, hoihlohna a gen ka hikei hi.\nSiate pawl khat in Che acih zadah mahmah in a khangno te’ Fund zon’na Lucky Draw khawng kham hiaulo vet se in sia te tata bang pauhthei ngangtangh lai hi.\nGambling Law ah Che leh Lucky Draw pen akibang lian hilel hi.Kumpi te’ State Lottery zong ahih dan a kibang hi napi ခွင့်ပြုချက် om hi. Upadi ah ခွင့်ပြူချက် om/omlo cih a thupi pen hi. Ki phallo lua ding ahiam Upadi ah a ခွင့်ပြု ချက် pia thei ding KUA cih a kigenna omlo hi. STAY HOME. CIMPHAWNG. 13-6-2020 @ 1910 hrs. Yangon.\nPrevious: Tulaitak US gamsung Covid-19 Cases dinmun (June 16, 2020)\nNext: Tetci maanlo pianthakna pan ~ Evan. Suangh Dal\nA mangthangcip Malaysia vanleng vai “Final Technical Report” pulakna omding ~ ZD


url: =Kalkawm lunggulh manin na Kal mansuahken :: ZOMI DAILY\nKalkawm lunggulh manin na Kal mansuahken\nposted on 8 April 2016 at 6:00 pm Lomkholna: News, Sawltak, Theihhuai\nChina gam Sichuan khuasung aom University sangnaupang nungakno khat Saturday zanin Night Club khatah vapai hi. Amahzong ki suaktasaklua in gualnuamtak in zu vadawngawp hihtuak hi. Tualeh pasalno melhoih mawhlo khatin vahopih in, ongki holim semsem, ki maingap semsem uh a, a nunung ciangin tua Night Club tawh akinai aom Luxury Hotel khatah zankhat giakkhawm dingin hongpaita uhhi.\nHotel atun uhciang inzong tangvalpa in zu dawnpih leuleu a, anih un leitung mangngilhliang in nuamsa mahmah uhhi. Tuakhit ciangin lupnatung hong kidenna uh a (aban no ngaihsut siam dandan………)\nAhi zongin tua nungaknu hong khanlawhkik ciang aci asa hikmiaimuai in, aki heisawmleh kisilna Bathtub sungah tuikhal honkhat tawh aki koihlam hongphawkpan hi. Tua Bathtub gei ah tangvalno pa’n laituisan tawh agelh laidal khat leh nungaknu phone na nusia hi. Nungak nu’nzong alai asimleh “Emergency Hotline 120 amanlang in sam in, nasap keileh siding hiteh” kici mawk hi.\nNungaknu zong lauthawng mahmahkawm in tua nambat ongsampah a, ama omziateng genpah samsam hi. A Phone ki hopih pen Doctor khat hi a, tua Doctor pa’nzong na nunglam ah letmat 9 dingkhawng aki atkek munnih aomhiam zawtin cimawk hi. Nungaknu’n zong tuabanglian in anungah aki atkek atheihciangin hong patau semsem hi. Doctor pa’nzong tuikhal Bathtub sungah nalumsukkik inla, natang ngawhken, a honkhiading in hongpaiding hi ung ci’n vaikhak hi.\nHihpen numeinu’ Kal (Kidneys) ana kiguksak himawk hi. China gam Black Market te ah Kidneys pen Chinese Yuan 300,000 bangin kizuakthei ahih manin hihbangdan in aki gukkhiatsak hihtuak liang hi. Doctor te genkhiatna ah Hotel atun uhciang nungaknu dawnkhak zu lakah Anesthetic kici ihmutza kihel ahih manin, tangvalpa’n nungaknu Kidneys a atkhiatsak ciangin ana aphawklo ahihi cimawk hi.\nTua nungaknu pen zato ah Kal ahawmding “Kidneys Donor” a ngakkawm in a nuntakna beilawh mawk hi.\nHihthu pen China, Sichuan khuasung pan apiang taktakthu hi a, khasiat huai mahmah hi. Night Club nopsakna, numei pasal tawmveisung ki lunggulh pakna cihte hangin supna tampitak in ana sulzuihpah nahimawk hi.\nHih thupiang hangin eizong bang Lesson lading, bang kidopding thupi penpen hiam?\nNa theihngeiloh midang khatin zu ahih keileh nektheih dawntheih khatpeuh ongpiak ciangin sangkei lel in.\nNatheih ngeiloh midang khatpeuhtawh Hotel khawngah lupkhop pakding baih ngaihsut luakei-in.\nAgel siamding in Topa’n thupha hongpia tahen! ZD Sawltak #zomidaily\nPrevious: Dahpihna thupuak ~ Pa Thang Lian Mang (Gualnam)\nNext: Bang Sem Ding, Bangci Sep Ding ~ Hau Za Cin\ntheih huai mahmah khat hi ei. Hih thu lian bulphuh in Van Dame “POUND OF THE FLESH” cih video khat Philippines gam, Manila khuapi bulphuh in kizaih ngai hi. a ennuam te ading in hi pan ki enthei hi. https://www.youtube.com/watch?v=UTIQha1bhAU\nKhat guak kisa kei in (You are not alone!)


url: =Abraham biakna ~ Evan. Suangh Dal :: ZOMI DAILY\nposted on 18 August 2021 at 8:42 am Lomkholna: Biakna, News, SuanghDal\n“Satan a lungdam sak lel thu khat kong phawk sak nuam hi. Pasian khat bek hi napi, Pasian te a suah thuhilhna (Polytheism) le Thum hihna tawh kidim Pasian pen suangtum bang-a khat cih taka a khat sak bekbak (Monotheism) – hih te gel in a nih tuakin Lai Siangtho gen Pa Ta Kha Siangtho Pasian khat pen a kawk zawh kei nak leh Satan na nuam mahmah lel hi.”\nChristian upna, Judaism upna le Muslim upna pen Pasian khat bek om upna (Monotheism) ahi hi. Hih thu hangin pawlkhat bangin hih thum teng pen Abrahamic religion ci liang uh hi.\nAhi zongin Judaism upna le Christian upna ah Monotheism kici Pasian khat pen Pa Ta Kha thum hihna (Trinity) tawh um uh a, Muslim le a Jehovah’s Witnesses cih daante pawl nengneng in Allah cih bang bekbak le Jehovah cih min tektek bek tawh suangtum bangin khat bek sak belbal uh hi.\nSuangtum i cih pen satkham lecin kibang mang khinin kisa khat mangkhin ahih manin khat bek cih takin khat beka nuntakna nei lo hi. Nuntakna nei peuh mah khat ahih hangin ama sungah kigawmna namcin om hang tang hi. Mihing pumpi zong tampi a kigawm ciangin a nungta pumpi khat ahi hi. Tua mah bangin a nungta Pasian zong Pa Ta Kha hihna tawh kidim Pasian khat ahi hi. Tua pen LST in a gen hi.\nThum gawm Pasian khat cih pen e’n i tel tei hangin upna neute in thum a kigawm, pasian thum a kipawl sa thei hi. Nam thum pawlkhat cih in zong a kibang lo a tuam om thei pasian nam thumte hong kipawl uh tawh kibang sak thei ahih manin pasiante cihna suah thei hi. Tua ahih manin To thum Pasian khat, thum hihna tawh kidim Pasian khat (the Triune God, Three Person in one God) cih mah maan pen hi. Judah mite in zong Pa Ta Kha cih bang lian-in a pom loh uh hangin Pasian (Pa), Messiah (Tapa), Spirit (Kha Siangtho) hih thum Thu zia khat na pom uh hi.\nMuslim te, Jehovah’s Witnesses te le pawl khat te daanin Monotheism Pasian khat bek i ci ta zongin Pasian pen suangtum bangin khat bek bekbak hi lo a, tua mah bangin To thum Pasian khat i ci ta zongin nam thum kipawl bang, to thum kigawm banga Pasian te i suah khak loh ding zong kidop huai tuak hi. Kidopna om lo a, thuhilh gawpna in Pasiante suah thei a, suangtum Pasian zong suah thei hi.\nMore: Abraham Lincoln leh Edwin M. Stanton thu kineih\nSatan in Lai Siangtho’ gen Pasian pen Pasiante (Polytheism) a suah thei thuhilhna le suangtum Pasian (monotheism) a suah thei thuhilhna nam ahih nak leh lungdam lel hi. Tua bang a suah lo dingin kammal zat kidop huai hi. Evan. Suangh Dal\nPrevious: Afghanistan gamvai pan sinding ~ Bob Tuangpi\nNext: Judson Bible College taangko na ~ Pau Do Lian


url: =Innkuan sung sumzeek dan :: ZOMI DAILY\nposted on 21 April 2015 at 10:35 pm Lomkholna: Article, Business, Deihtung, Innkuan\n2010 January kha pan in ansai khat ah nasep ka lut a tu in ansai ah na ka sep zawh pen kum 3 val pha khin hi. Ansai tawh ki sai nasep dan a siam pen ka hih loh hang in kei a khop ciang thei ka kisa ta hi.Ansai ah hong pai khempeuh pen ka ki hopih theih kimloh hang in a mau duhdan, a maudeih dan ka thei siam hi. Pawl khat te bang pen a deih uh a gen ma un a gen ding uh ka thei khol liang hi. Ansai ah anne tuidawn a hong pai khem peuh pen sum hau tawh, sum nei pha lo tawh mitam pi nuntak dan muh na tam pi ka nei ngei khin hi. Pawl khat te pen sum hau mah mah uh in menu en ziau uh a, lim ding in a up mawh peuh peuh uh vaikhak ziauziau uh hi. Pawl khat te leuleu ciang in Promotion bang om hiam? Hih in bangzah man hiam? cih en masa tangtang uh a, a sum neih uh tawh ki tuak in an ne uh hi.\nKa Boss pa un hong gen na ah hih ansai ah hong pai khem peuh in a tawm pen Rm 50 ta peuh mah hong pua tek uh a, tua sum a puak uh pen a zat loh uh a pha mawh ding in a hoih thei thei in ho pih siam un ci in thu hong hilh gun hi. A cih mah bang in ansai ah hong pai khem peuh pen a tawm pen mimal khat ciang Rm 50 ta bang neham tang, dawn ham tang pian mawk uh hi. Pawl khat te pen Zu leh Beer dawn uh a, sunkhat, nitak khat thu in sum tam pi pi zangh uh hi. Nikhat thu a a zat vek pi uh pen ei nasem te khasum zahsang in tam zangh zaw thei uh hi. Khat veivei ciang in lamdang bang ka sa a, mihauh na te ka tel zo kei hi. Sum pen tui bang in azangh zo tam pi tak a om lam pen ka mit mah mah tawh mu ka hih man in lamdang ka sapha deuh hi. A diak diak in gamkhangto khin sa gamte ah pen nasep tawh buai tek uh a hih man in inn ah anhuan man lo uh a,ansai ah anne ziauziau zaw uh hi.\nNikhat kasai uh ah innkuan khat anne in hong pai uhhi. Innkuan khat ka cih ciang in nupa khat in a taneu lai uh kum 5 khawng ding khat tawh hong pai uh a, mi thum hong pha uh hi. Tua innkuan te a ding in Menu ka pia a, aduh duh uh en en uh a vai khak uh hi. A innkuan un an leh tui a vai khak khit uh ciang nuam tak in an hong ne ding in hong ki pan uh hi. A tapa kum 5 a pha pan ding nau pang no khat in a nu mehsuah a, a nu in apasal meh suah hi. Papi pa inzong mehlak pan in naupang te nektheih ding ta ta tengkhia in a tapa mehsuah hi. Tua papi pa in an kam khat a nek khit ciang in a zi leh a tapa in an ne pan uh hi. Ka sai vuah anne tam pi tak ka mu ngei khin a, a lamdang lua in ka ngaih sun kha kei hi. An nek hong man khit uh ciang in a pa un a zi kiang ah sum sian ta ni ci a, a zi in a tapa kiang ah sumsian ta ni ci a,a tapa in kei kiang ah sum sian nuamta ung hong cihteh a annek man uh sum beizah sazian ka lak hi. A tapa in en a, tua khit teh a nu lak a, a nu in a et khit teh a pasal lak a, a pasal in a et khit teh a sum bawm pan in a sum hong la khia a, sumsian na laibu sung ah koih in a zi pia hi. A zi in a tapa pia a, a tapa in kei kiang ah tua sumsian na laibu pen kei hong pia hi. Tua dan in Pa kiang pan in a zi kiang ah, a zi kiang pan a tapa khut dong ah hong ki khak deudeu khit uh ciang in sum hong sian pan uh hi.\nKeizong tua sumsian na laibu pen Cashier ah pai pih in sum ka vasian a, sum cian lai teng pen tua innkuan te ka pia kik hi. Ke’n pen ka ngaih sut na ah a pa un a sum hong pia a hih man in cih na tawh a pa kiang ah sum a cian lai teng ka va pia hi. A hi zong in a pa in ka tapa pia in ci a, a tapa kum 5 apha pan pen ka pia hi. Tua sumsian na laibu sung a sum cianlai pen a tapa in a khut sung ah la a, tua sum teng a nu pia hi. A nu in tua sum teng sang in a pasal pia hi. Ka muh phet in lamdang ka sa a, hih innkuan pen a koi cidan hiam? Hai vai tak tak uh ei ci in ka mawh sak hi. A hi zong ka ngaih sutkik kikteh a paizia uh pen thu maan ka sa hi.\nKa cih nop na ah Innsung pa te in zi leh ta te kisap na ah vai hawm pih ding a, zi leh ta te in zong a nop na, a hamphat na, ngah na khat peuh peuh a neih te uh pen a pa khutsung tungsak ding uh hi. Nu leh pa te in ih ta te pattah dan ih siam kul hi. Ihta te sum zat dan, ut ut a mawk zat sak ding hi lo a, pa te in zong kei sum ngah sa hi ci a, mawk zat ziau ziau ding hi tuan lo hi. Ta te leh zi te in zong sum ngah na khat peuh peuh ih neih ciang ih pa te khutsung ah ap tangtang ding a hihi. Ngei na ding in zangpah ni ka ci nuam kei a, a hoih ih muh te a hoih lam in zui siam leng ih khanggui ah nuntak nuamleh thumaan thutak tawh ih nungta suak thei ding a, ih innkuansung hong ci dam ding hi.\nInnkuan pawl khat te ah innsung pa pen in sum zong a, a zangh pen zong a mah hi thei hi. Sum a ngah zah a innkuan te in theih pih lo uh a, a sum zat na zong theih pihlo uh hi. A zi leh ta te theihloh kal in Zu leh Beer a tuam tuam ah sum zangh a zi leh a tate in thei kha lo uh hi. Nupi\npawl khat te ciang in innsung sum zat na pen a ma thu bekbek in zangh a, a lawmpa theih loh kal in ut teng ki lei hi. Ta te leu leu ciang in nu leh pate sum teng a ut ut in zangh a, nu leh pa te in sum a piak zawh loh ciang guktaak hongki pan uh hi. Bangbang a hi zong in sumzon na ah a haksat dan leh sum koi ci zat ding cih pen innkuang sung ah a neu pen pan a lian pen dong ah theih tel a, sum zat dan ki theih sak ding thu pi kasa hi. Van khat ih deih tak ciang in sum tawhki lei a, sum ih ngah theih na ding in koi ci dan in sum ki zong hiam? Koi ci leng sum ki ngah a, ih deih te ki lei thei hiam cih pen ih ta te tel sak ding thu pi hi. Tua lo in sum zon dan lehsum zat dan thei keimawk le uh pen a mai lam ding uh dah huai lua kha ding hi. Ta te in sum a zon theihtak uh ciang in zong a ngah zah zah uh pen Pa te tung ah a ap ding uh thu pi hi. Pa te tung ah sum a ngah zah ap masa ding a, a ki sap zah Pa te tung pan in nget kik ding hi zaw hi.Innkuan sung khat ah sum lut khem peuh pen innkuansung lutang pi kiang tung masa ding a, tua khit teh ki zeek kik pan ding hi. Hih thu paizia in maan ka sak leh zat ding in hoih ka sak innkuan sung sum zeekdan a hihi.\nPrevious: Teel Khialh Theih Nam Thum ~ Hau Za Cin\nNext: Koi lai-ah om na hi hiam? (Pian 3:9)


url: =Paikhiatna 22 | Siantongluan.net\nPaikhiatna 22 |\n"Mi khat in bawngtal ahi a, tuu ahi zongin gu a, a that a, a zuak zongin, amah in bawngtal khat tangdingin bawngtal nga, tuu khat tangdingin tuu li pia ding hi. Amah in ditkikna bawl ding hi. Amah in bangmah a neih kei leh, ama guktakna hangin amah kizuak ding hi. A kigu ganhing, bawngtal ahi a, la ahi a, tuu ahi zongin a hingin ama khutsungah a kimuh leh, amah in a zah nih pia ding hi. "Guta khat in inn vutlet a, kisatin amah a sih leh, tua sihna hangin mawhna omlo ding hi. Ahih hangin nisuah khit ahih leh tua sihna hangin mawhna om ding hi.\n"Mi khat in lo khatah ahi a, leenggui lo-ah ahi zongin gan ta sak a, a ganhing khahin midang khat lo-ah a tat leh, amah in ama lo leh ama leenggah lo panin a piangte tawh loh ding hi.\n"Mei kuangin gam kang a, a kikhol an ahi a, a ding lai an ahi a, lo ahi zongin a kat leh, mei a kangsakpa in a cing takin loh ding hi.\n"Mi khat in a vengte kiangah sum ahi a, van ahi zongin kep ding ap a, tua mipa inn panin a kiguk leh, a gupa a kimuh leh amah in a zah nih pia ding hi.\nA gupa a kimuh kei leh a vengpa vante amah in gu hiam, gulo hiam cih a kitelna dingin thukhente kiangah inn neipa in kiciamna bawl ding hi.\n"Thu neihna khat peuhpeuh, bawngtal ahi a, la ahi a, tuu ahi a, puansilh ahi zongin, a mang na khat peuhpeuh, mi khat in, Hih pen kei-a hi, a cihna thu-ah, alang nihte thu pen thukhente mai-ah tung ding hi. Thukhente in a mawhsak mipa in a vengpa tungah a zah nih pia ding hi.\n"Mi khat in ama vengte tungah la ahi a, bawngtal ahi a, tuu ahi zongin, ganhing khat peuhpeuh kep dingin a piak a, kuama muh lohin tua ganhing a si a, a liam a, a kihawlkhia ahi zongin ahih leh,\namah in a vengpa neihsa a gu kha hiam cih a kitheihna dingin amaute gel kikalah Topa tawh kiciamna om ding hi. A neipa in tua kiciamna sang ding a, amah in lohlo ding hi.\nAhih hangin ama tung panin a kigu ahih leh, a neipa tungah amah in loh ding hi.\nGamsa in a balzan ahih leh, lahtelna dingin tua ganhing paipih sak in. A kibalzan ganhing amah in lohlo ding hi.\n"Mi khat in a vengte gan khat peuhpeuh kawm a, a neipa omloin a liam a, a si zongin, amah in a kicingin loh ding hi.\nA neipa tawh a omkhawm ahih leh amah in lohlo ding hi. A kikawm ahih leh a kikawm bangin pai ding hi.\n"Mi khat in a kidong nailo nungak khat zolin amah tawh a lupkhop leh, amah in tuanu man ding moman letsong pia ding a, ama zi suak ding hi.\nA numei pa in ama tungah tuanu a piak nop kei leh zong, tua mipa in nungak moman letsong zah numei pa tungah sum pia veve ding hi.\n"Numei aisannu na hingkhawi kei ding uh hi.\n"Ganhing tawh a mawh peuhmah kithat ding hi.\n"Topa bek simloh pasian dang khat peuhpeuh tungah biakna a pia mi peuhmah kithat ding hi.\n"Khualmi khatpeuh na bawlsia kei ding uh a, na nengniam kei ding uh hi. Bang hang hiam cih leh note zong Egypt leitangah khual mite na hi ngei uh hi.\nMeigong numei ahi a, tagah ahi zongin na gimsak kei ding uh hi.\nNote in amaute na gimsak uh a, amaute keima tungah hong kiko leh, keimah in amau kikona ka za taktak ding hi.\nKa hehna so-in namsau tawh note kong that ding a, na zite uh meigong suakin, na tate uh tagah suak ding hi.\n"Note tawh a om, a zawng keima mite khat peuhpeuh tungah sum leitawi na piak uh leh, ama tungah sum leitawi a piapa bangin na om kei ding uh a, ama tung panin a meet na dok kei ding uh hi.\nKhapna ahi na vengpa puan silh lai na lak ngei khak leh nitum ma-in ama tungah na pia kik ding hi.\nBang hang hiam cih leh ama silh ding tua bek hi a, tua pen ama pumpi-a dingin a puan neihsun ahi hi. Amah bang dang tawh lum ding ahi hiam? Amah kei tungah hong kiko leh ken ka za ding hi. Bang hang hiam cih leh keimah in hehpihna ka nei hi.\n"Thukhente na simmawh kei ding uh a, na mite uh a ukpa zong na samsia kei ding uh hi.\n"Na anlakna pan uh leh sathau leh leenggah na suknate uh panin a leetkhiate piak khiat ding na zekai kei ding uh hi. "Na tapa cilte uh keima tungah nong pia ding uh hi.\nNa bawngtalte uh leh na tuute uh panin zong tua bangmahin nong pia ding uh hi. Ni sagih sung a pi tawh om ding a, a ni giat ni-in kei tungah nong pia ding uh hi.\n"Note pen kei tungah hong ki-ap mite na hi ding uh hi. Tua ahih ciangin gamlakah gamsate in a balzan sa peuhmah note in na ne kei ding uh a, tua bang sate uite na lot ding uh hi.\nTedim Lai Siangtho / Laibu: Paikhiatna 22


url: =Iraq, Baghdad City ah Car Bomb puakkham in mi 52 si, 50 val liamgawp ~ ZD :: ZOMI DAILY\nposted on 17 February 2017 at 4:31 pm Lomkholna: News, Sawltak, World\nIraq khuapi Baghdad sungah zanni Thursday ni in Car Bomb nasiatak in puakkham a, mi 52 takin sihlawh cih AFP in genkhia hi. Hih Car Bomb zahin ahuaisialua lawmlawm, tukumsung omnailo ahih manin, hihpen tukumsung ahuaisiapen hipah hi.\nHihbangdan in ngongtatna, hiamtatna khempeuh abeisa in IS tetawh akizom te ii khutma vive hiden a, tutung Car Bomb puakkhamzong amaumah ii gamtatna hiding in ki ummawh hi. Interior Ministry Official te ii genkhiatna ah asi mi 52 tak aphak banah aliamzong mi 50 valbang liamgawp uh cihi.\nEmergency Services nasemte zong buaimahmah uh a, asi aliamte zong ageinai aom Hospitals te ah kipuak kawikawi hi. Mawtaw kizuakna Car Market gei khatpan in Local Time 4:15pm hunpawl in apuakkham hi a, tualai munpen mi tampi aomdetna munkhat ahih manin mitampi in asihlawh aliamlawh ahihi. Asi zong ki behlap toto khatheilaiding cih kiza hi.\nSecurity Officials tezong aphual ah nitumdong sitcianna nei in buaimahmah uh a, khuasungmi tezong amau ii kitheihpih meltheih tanau te akihelkha hiam cih azongtawh kiphu ngeingai uhhi. Pawlkhat te’n Mobile Phone tawh Video leh Photo azaihzaihzong om uh ci a, buaidan atuamtek in buaingeingai cihi.\nWednesday ni inzong Iraq gamsungmah aom Sadr City ah Suicide Car Bomb puakkham a, mi 11 in sihlawh uhhi. Tuazong IS te ii gamtatna mah ahihi.\nThuthak tuamtuam natheihnop leh Zomi Daily Page facebook.com/ZomiDaily ah Like napia inla, Follow namek khitciang “See First” acihpen namek ve lawm….. ZD Sawltak #zomidaily\nPrevious: Sri Lanka, Colombo City zuanin aleng Malaysia Airline khat asetsia ahih manin kilehkik ~ ZD\nNext: Japan Company khatin Mandalay Beer Company leisawm ~ ZD


url: =Numei pasal ut a cihte ~ Evan. Suangh Dal :: ZOMI DAILY\nNumei pasal ut a cihte ~ Evan. Suangh Dal\nposted on 9 May 2020 at 10:19 am Lomkholna: News, SuanghDal\n1. Numei Tuucing Sya sem sak cih pen Pawlpite in Lai Siangtho langpang pang ta, lam pialpial ta uh ahihna kician taka a kilang sak pen thu khat ahi hi.\n2. Numei khat ii Tuucing Sya sepna pawlpi ah a om suak huai ding hiam? Aw himaw, tua Pawlpi in Pastor a nei lo hizaw ei. Na Tapa zi pasal mah hi mawk leh mo taktak nei lo hong kicih san ding hi ven. Na tanu pasal numei mah hi mawk leh mak nei mahmah tang khang ei, na kicih bang dan ding ahi hi.\nA taktakin cile’ng Numei ordination khawng piak ding hamsa a sa nawn lo Pawlpi ah palepa nulenu kitenna (homosexual & lesbian) cihte zong a sawt loin hun zui-in pawlpi mi khat-a san ding, Upa khat-a san ding, Pastor khat-a san ding pen hamsa sa nawn lo ding cihna hi. A ci a kivawh khit nak leh a kung hong po hamtangte pawl bang daan hi ta hi.\n3. Numei Tuucing a sem sakte le biakinn sungah numei thuhilh zaizaite pen kipak huai het loin a maizum huai hizaw hi. Lai Siangtho Pasian’ kammal in kiciantak-a hong seh banga zui loin a langpan gamtatna hi-a, hih kalhtang thumanlohna (flagrant disobedience) nam ahi hi.\n4. Hih leitungah numeite lam a khial sak penpen mite in numei lapsang kipawlna (feminists) te mah hipah hi. Lam kikhial sak cih pen kimuhdahna lian pen hita hi. Numei kim lai pasal ut sak, pasal zuih ding teng eng sak. Numei zuih ding teng ut nawn lo sak hi ven. (Numei pasal ut cih pen sam tom met, longpen teng, Nik deih lo cih namte bek hi loin, Nik teng kawm sa mahin Pastor sese na ut leh tua zong numei pipi pasal khawng peuh ut cihna hi zaw kan lai hi. Pasian’ hong seh banga ut lohna pen mawhna lian mahmah khat ahi hi.\nAmerica bangah tulaitak “Me too” cih khat kipaksak mahmah hi. Me too cihte kei zong, ei zong, cihna hi-in Miriam in Mosi langpan in ei zong hih thei hang cih dante pawl hi. A maan lo lampi ah hampha kisakna (women right) hanciamna pen numeite upkhialhna a guan ahi hi. Lutang (head), Pawlpi tuucing (Pastor) cih pen pilzawk siamzawk tawh kisai thu, numeite in zong hih thei uh cih daante pawl tawh kisai lam, kei zong Me Too cih theih ding namte hi het lo hi.\nLST sungah pasal pen lutang (head) ahihna thu, Pawlpi tuucing (Pastor) ding pasalte bek ahihna thu Paul in kician takin hilh hi. Lutang tum ta sese kei lecin, nau luai a vei khut in leitung uk hi a cih bangin Pasian nasep nading mun tampi om hi.\nNumei pasal utte bek hi loin numei pasal utte a panpih mite in LST ii hong hilh i kibatlohnate kideidanna bangin a muh det keei hang uh ahi hi. They see roles as divisive, distinction as discriminatory. Tua ahih manin Pawlpi Syate in thu i hilh, tentaan i piak ciangin tua banga kibatlohnate kideidanna ahih het loh lam ih hilh ngei kei leh numei Pastor sem thei lo, lutang suak thei lo cih bek ziau tawh bel hong kitel khial thei ding mah ahi hi (Distinction is not discrimination).\nBanghang hiam cih leh tulam semsem teh leitung pen LST tawh kituak ahi het lo tanbang kim sak (Equal Right) thuhilhna in hong deep mahmah ta hi. Thumaan kihilh theih ding hamsa mahmah ta-a Thumaan tawm kigen leh khoih kha baih lua mahmah ta hi. (Truth hurts).\nLai Siangtho in hong hilh bangin Khrih sungah i dinmun (status) a kibat hangin i panmun (roles) kibang lo hi. Pasalte zuih ding, numeite zuih ding a tuam tek mahin a om hi cih thu phatakin hilh lecin numei mudah deidante (misogynists) cih bangin mipi tel khialh dingin hong bawl lai ding uh hi. (Preach biblical gender roles, and you will be called a misogynist.)\nMawhna tawh kisai ka gen ciangin palepa kitenna (homosexual) le nulenu kitenna (lesbian) bekbek tawh ka gentehna pen Zomite sungah tuate gel baih takin mawhna kisa ziau thei lai buang sam ahih hanga hong zang mun ka hi hi. Tua na ngawn Mikang gamte ah mawhna kisa nawn loin kimawh sakna bekbekin kimu ta hi. Tu in, numei pasal utna pen mawhna hi ci-in kong gen hi. A hamsa lua ta hiam? Hong sukha lua ta hiam? :-\n1. Inkuan sungah Numei lutang ut lo ding.\n2. Pawlpi sungah Numeite Pawlpi kem Sya Church Pastor ut lo ding. A ut lo khat zong a ut dingin seh tantan lo ding.\n3. Pawlpi le i kipawlnate in zong Zawng khua phawk lo phawk sak a cih bangin Numeite pasal ut dingin pattah ding hi lo-a Tuucingza (Ordination) zong kiguat kul se lo hi. Utna diklo, utna maan lo peuhmah mawhna hi-a, tua banga a ut dingin kipattahna, kiguatna zong mawhna hizaw kan lai hi. Ordination pen lutang za guatna hi. Ordination entails headship.\nKibatlohna pen kideidanna hi lo hi. Pasalte bek lutang hi thei hi ci-a LST in hong hilhna pen tan bang kikimlohna hi lo hi. Hih kibatlohnate kideidanna, kikimlohna a sa sak thuhilhna in Numeite pasal ut sak semsem hi. Puanten bek teng nuamte pasal ut hi loin, Nik teng kawmsa mahin Lutang Church Pastor a utte zong pasal ut hi zaw kan lai hi. Numei pasal utte ka cih, Evan. Suangh Dal\nPrevious: India Gas Leak: Mi 10 asih banah aza asim cina sak\nNext: Coronavirus: EU adingin Italy gamah asi tampen\nMihing a kibawlna\nZangkong Zomi Khuado na pawlkhat\nAkiteng ding nupa te thukim ding thu ~ Peter Suumpi


url: =LESSON 9 Nov 23 – 29 Gimnate, Bawlsiatnate leh A Tuamtuamte ~ MUC\nLESSON 9 Nov 23 – 29 Gimnate, Bawlsiatnate leh A Tuamtuamte\nAdmin 11:24:00 AM 4Q2019, Articles, Sabbath School Lesson\nLESSON 9 Nov 23 – 29\nGimnate, Bawlsiatnate leh A Tuamtuamte\nTu Kaal Sung Sim Ding: Ezra 1: 9-11, 8: 1-23; Dan. 1:1, 2:9; 5; Thkna. 30: 1-6; Neh. 11: 1,2; 12: 1-26.\nKAMNGAH: “Amaute in a sanggam uh ahi a makaite pawmin, Pasian nasem Moses in a piak Pasian thukham zui-in, i Topa thupiakte, a ngeinate leh a thukhamte zui dingin kiciamna bawl uh hi” Nehemiah 10: 29.\nNehemiah in khanggui honkhat leh mi kimkhat pulaak nawn lo hi. Ahi zongin Topa in ciamteh dingin sawl hi. Topa adingin a thupi lo bang mah om lo hi. Na khempeuh kin a a en Pasian hi. Jesuh in innkuan ciat a kipan thupi lo ci-in i ngaihsutte Pasian in thupisa-in, mihingte a hong don tawntung ahihna khanggui ciaptehna in hong hilh hi. Pasian in vasa gitta a kipan i samzangte dongin a thudon Pasian hi, ci-in Jesuh in hong hilh hi. “Gitta nih in dangka nih tawh kizuak hi lo hiam? Hi mah taleh Pasian in gitta-te mangngilh lo hi. A taktakin Pasian in na lutung a om samzang mal phazah dongin thei khin hi. Lunghimawh kei un. Note in gitta sangin na manpha zaw uh hi” (Lk. 12: 6, 7). A neng a tawng a thudon Pasian in eite hong mangngilh lo hi. Hong lunghimawhsak thu le la khempeuh zong Amah in thei khin hi.\nTua hi-in lungmuanna, khamuanna leh tawldamna i nei thei hi. Hih thu in hong lungnuamsakin eite in zong nate a thudon dingin hong hilh hi.\nNa Khempeuh A Uk Pasian\nEzra 1: 9 – 11; Dan. 1: 1,2 sim in. Bangci bangin Daniel in Ezra pulaak thute theihna hong pia hiam?\nEzra in kicingtakin a thu pulaak hi. Daniel in ahihleh a thu huampi-in pulaak hi. A gen khempeuh uh thute en lehang Topa khut sung a thupiang hi, cih kimu hi.\n“Minamte tuahkhak thute in eite tungah thu hong gen hi. Minam buppi hi taleh mimal in hi taleh Topa in Ama geelna sungah a hong koih khak loh om lo hi. Tu-in mi khempeuh in a khial ngei lo Pasian sittel thukhenna tawh kipelh kuamah om lo hi. Mi khempeuh in eima khentatna bangin sihna ahih kei leh nunna sung i om ding hi. Pasian in Ama geelna tangtung dingin nasem hi.” Ellen G. White, Prophets and Kings, 536.\nDaniel 5 sim in. Belshazzar tungah thukhenna bang hong hilh hiam?\nBC 539, October sungin Babylon in Medo-Persian kumpi Cyrus khut sung tung hi. Belshazzar in amah leh ama hauhna, a liatna, a minthan muangkhial hi. Zu tawh pawi bawlin, tua zan laitakin a kumpi bei-in thahna thuak hi. Kumpi Nebuchadnezzar tungah thupiangte thei khin hi napi-in Belshazzar in a nunzia kikhel ding ngaihsun lo hi. Pasian hong vauhilhkholhna leh a thuhilhnate a thudon lote in gimna tawh kipelh lo uh hi. Daniel in genkhol hi napi, amaute in kamsangpa genkholhte thusim lo uh hi. Pasian siantho-na leh Ama hong ompihna i ngah kei leh i kalsuanna lampi in buai-na, kisiatna, hamsatnate leh a tawpkhakna-ah tawntung sihna i thuak ding hi.\nNebuchadnezzar tuahkhak thute a pulaak khitteh Daniel in, “Nang, kumpi Nebuchadnezzar tapa in na pa thuaknate thei hi mah lecin na kiniamkhiat kei hi,” Dan. 5: 22. Bangci bangin eite in zong Belshazzar khialhnate tawh kipelh thei ding i hiam? Bangci bangin singlamteh in Pasian mai-ah kiniamkhiatna taktak hong guan thei ding hiam?\nEzra 2 leh Neh. 7 sim in. Bang na ciamteh thei hiam?\nNeh. 7 in Ezra 2 sunga thute pulaak kik hi: Babylon saltanna panin Zerubbabel leh Joshua makaihna tawh a ciahkik mite min kigelh hi. A taktakin hih min kigelhte ei adingin khiatna nei lo hi. Ahi zongin a thupi thu kimkhat hong hilh hi. I kin loh thute Pasian kin hi; bang hang hiam cihleh Pasian in a neng a tawngin na khempeuh a thudon Pasian hi.\nTu-in Jerusalem kulh kizo khin ta hi. Ezra leh Nehemiah a kipan amau khanghun sung mahin, saltanna pan a ciah masa-te hanciamna tawh kulhcian zo uh hi; Pasian bek in amaute zawhna pia hi. Nasep hamsa, langpannate hangin nasep kizawh baih ding zahin zo thei lo uh hi taleh, amau mai-a khang mite maban zomto ahih manun tua bangin nasep zo thei uh hi.\nEzra leh Nehemiah makaihna in manpha hi; ahi zongin mipi in bangmah sem kei leh amau makaihna in bangmah man lo ding hi. A pawl, a pawlin nasep kiseh uh a, sun le zan kikhelin tatsat lo-in nasem uh hi. Tua hangin manlang takin nasep kizo hi. Ezra 2 leh Nehemiah 7 in kizopna nei hi. A nihna biakbuk kizo khin banah Jerusalem kipuahphat kizo siang a, khuapi muanhuai khat hong suak hi.\nNeh. 7: 73 sim in. Pasian deihna bangin nasem ding lungtupna lianpi a neih uhteh amau mavanna in bang thu hong hilh hiam?\nIsraelte in amaute khuapi ciatah teeng uh hi. Saltanna pan a gam uh zuanin ciah kik uh a, khuapi lampha kik uh hi, cih thu in lamdang hi. Hun khatlai-in a khuapi uh kisuksiatsakin, biakbuk beisiangin na khempeuh vut le vai a suah khit nungah, tu-in tua mun kisia va zuan kik uh a, khuapi leh biakbuk a kipan na khempeuh a thakin kipan kik uh hi. Amaute banah a kim le paam a mite in lamdangsa uh hi. Pasian kamciam bangin tangtungin, Ama gen bangin a nuntak uhteh tua bangin nungta kik thei uh hi.\nTu laitakin na khempeuh lamet bei tawh kibangin na kingaihsun phial zongin, Topa muangin mainawt thei hi lo na hiam?\nSiampite Koi-ah Om uh hiam?\nZanni-a thusinna-ah genkholhna a om bangin tangtung takpi-in Babylon panin Jew mite a gam uhah va ciah kik uh hi. Ahi zongin mihing ahih manin hamsatna, buai-na tawh kipelh lo uh hi. Saltanna pan kipuahphatna nei ding uh kamciam kipia hi napi Jew tampi in a pu a pa-te uh teenna gam le leitangah ciah kik ding ut lo uh hi. Babylon ah om suak dingin deihtel zaw uh hi. Bang hang hi ding hiam?\nEzra 8: 1-15 sim in. Aneu 15 limtak ngaihsun in. Bang thu himawhpi kigelh hiam? Bang hangin mi kimkhat in hun khatlai-in a teenna Israel kilamkik ding lunghimawhna nei uh hi ding hiam? ___________________________________________________ ___________________________________________________\nA taktakin bel Babylon a om Levi a kipan Jew khempeuh in ciahkik nuam lo uh hi. Amau ut lohna a hang tuamtuam om kha ding hi. Tampi tak in Babylon gamah suak hi-in, Babylon simloh mundangah teeng nuam lo ding uh hi. Pawlkhatte in a ciah kik nading uh lampi a ngaihsut uhteh tua lampi in lauhuai-na tawh kidim banah a theih ngei loh uh lampi leh khual gamla hangin ciah kik nuam lo uh hi ding hi. Amaute pawl khatin Biakbuk ah nasem ding Levi pawl khat tawh ciahkhawm uh hi.\n“Tu-in saltanna-ah gamah a om zawh uh kum 150 val bang a cing ding hi ta hi. Nippur khua pan a kimu nidang van kimkhat in, tua hunlai mite nunzia, gam ki-ukzia cihte a kipan Jew mihau tampi in Artaxerxes I uk sungin Mesopotamia ah teeng uh hi, cih pulaak hi. Tua hi-in Ezra leh makai dangte in mipi lungsim zo-a a gam uhah ciah kik ding a zot uhteh hamsatna tampi tuak uh hi. Hih a ciah kik mite in a gam uhah teen kik ding a ngaihsut uhteh Babylon gama a nopsakna uh bangin a gam uhah nopsakna ngah lo ding cih mukhol uh hi. Tua bang kawmkalah a sanggamte uh tawh teengkhawm dingin, Ezra in innkuan 2000 val bang zolzo-in a ciahpih theih pen lamdang hi.” The SDA Bible Commentary, vol. 3., 376.\n“Eite in hamsatna tampi tawh Pasian gam sung i lut ding hi” (Sawl. 14:22). Topa tungah a citak mite in hamsatna, gimna thuak ding hi, cih thu na theitel hiam?\nWEDNESDAY Nov. 27.\nPasian Mai-ah Kiniamkhiat\nThkna. 30: 1-6 sim in. Hebrew mite tungah bang thupha kamciam kipia hiam? Ezra leh Nehemiah mah bangin Pasian nasemte adingin tua kamciam in bang gen hiam? ___________________________________________________ ___________________________________________________\nEzra leh Nehemiah in genkholhna thute theitel uh hi. Pasian in amaute saltanna panin ciahpih ding hi, cih thei uh hi. Bang thu hangin saltang uh cih thu zong thei uh hi. Pasian thu mang lo, a mawhna uh hangin saltang uh hi taleh Pasian in amaute hehpihin makaih hi. Tua hi-in Topan in saltanna pan ciahpih ding hi, ci-in Topa muang uh hi. Topa in amaute kamciam pia hi mah taleh amaute in gimna thuak lo ding uh hi, cihna hi lo hi. Pasian in amaute kamciam pia hi mah taleh amaute in hamsatna, gimna thuak uh hi.\nEzra 8: 16 – 23 sim in. Mainawt ding bang nei uh hiam? Koi bangin mainawt uh hiam? ___________________________________________________\nPasian in amaute tonpih ding kamciam theipi mahin Ezra in a lampi ding lauhaui-na tawh kidim ahihna thei hi. Tua hi-in antangin Pasian mai-ah ki-ap, kiniamkhiat uh hi. Topa ompihna bek in amaute mazangsakin matun ding uh hi, cih thei ahih manun amaute lawhcin nadingin Topa tung bekah kinga uh hi. Ezra in tua bang hun laitakin lauhuai tuamtuam pan a cing a kem dingin kumpipa huhna kisam hi, cih ngaihsun hi. Ahi zongin a tawpkhakna-ah Nehemiah bang lo-in kumpite huhna ngen lo hi (Neh. 2:9). Tua bangin Ezra in kumpi huhna ngen hi leh Topa mindai-sakna suak ding hi, ci-in ngaihsun hi. Bang hang hiam cihleh Ezra in kumpipa tungah “ Ka Pasian un amah a zong mite khempeuh ompihin amau a’dingin a hoih na sem a,amah a nusiate khempeuh tungah amah heh hi, ci-in pulaak khin hi (Ezra 8: 22). Hih in Topa in Ezra leh Nehemiah a ompihna, saltanna pan a ciah kik mite lauhuai-na panin kemin a ompihna kimu hi.\nNa khempeuhah Topa i muan ding ahi hi. Khat veivei ciangin midangte tung pan huhna i nget hun om thei zel hi lo hiam? Tua bang ciang bang hangin khialhna hi pah lo-in, a kilawm kituak, ahi ding mah hiam?\nTua Khuapi Siangtho Sungah\nNeh. 11: 1,2 sim in. Bang thu om hiam? Bang hangin mundangah teeng lo-in Jerusalemah a teeng dingte aisanna tawh kitel uh hi ding hiam? Nehemiah in bang hong hilh hiam?\nSaltanna panin hong ciah kik uhteh Jerusalemah a teeng ding khang thak kisam hi. Khuapi sangin khuaneu-ah teen ding baihzaw ding hi. Mun le mual nei khin, pupa gamh tawh nungta thei ding uh hi. Tuate nusia-in Jerusalem khuapi sungah va teen ding pen amau adingin hamsa mahmah kha ding hi. Tua bangin pupa gamh, mun le mualte nusia uh hi leh, leitang ngah kik nawn lo ding uh hi. Nuntak khuasak nading hamsatna tampi tuak ding uh hi; khua-ta leh khuapi sung omzia, nunzia kilamdang hi. Amau om ngei lohna, a theih ngei lohna munah va teen ding pen hamsa ding hi.\nPasian nasem dingin i om ngei nailohna khuapi hi taleh khuata-ah va om ding hamsatna tampi om hi lo hiam? Khuapi sungah thuman thuhilh dingin mun thak kipat ding hamsa hi; kipiakkhiat mahmah kisam hi. “Pawlpi nasemte in a paikhiat ding zahun paikhia-in nasem nai lo uh hi. Pawlpi makaite in sep ding, sep zawh ding a kilawm zahin sem lo, matun zo lo uh hi. Khuapi sungah nasepna tawm mahmah lai hi. Mi tul tampi in hotkhiatna thu thei kha lo-in a nuntakna uh bei hi. Kha Siangtho vangliatna leh Khrih hong itna tawh kidimin a mangthang mite in hotkhiatna thu a zak ding uh lunggulhna lianpi ka nei hi.” Ellen G. White, 7T., 40.\nBang hangin Neh. 12: 1-26 in siampite leh Levi min khat khit khat ciamteh hi ding hiam? Koibangin Jerusalem kulhpi ki-apna (Neh.12:27 – 47) leh hih siampi leh Levi minte (Neh.12: 1-26) kizopna nei hiam?\nPasian in nate limtakin a om ding deih hi. Na lianpi kisepma-in a kipia khia mi a om ding kisam hi. Siampite in Nehemiah nasep huhin, kulhcian kizo siangin pualam pan a nawlkaisak bang mah om nawn lo-in nuamtakin Pasian bia thei uh hi. Khuapi a bit nadingin khuapi kulh kisam uh hi. A kipia khia siampite om kei leh a biakpiakna uh kisia ding hi. Amau pansan ciatah mapang uh hi.\nSimbeh Ding: Ellen G. White, “The Test of Discipleship,” 57 – 65, in Steps to Christ.\n“Mi kimkhat in Khrih in itna tawh a mawhnate uh maisakin, Pasian tanu tapa-in nungta uh hi napi, amaute in kicinna nei lo ahihlam uh kiphawkin a lungsim, a nunzia uh in Kha Siangtho’ puahthakna hi takpi mah hiam, ci-in amau le amau kisittel uh hi. Tua bangin lunghimawhna neite in nungkik lo-in mainawtin kalsuan uh hen. Jesuh khe phungah khitui luangin i mawh, i kicinlohnate lungkia lo-in va puak in. I guallelh hangin eite hong kinusia lo hi; Pasian in hong taisan lo-in, hong nusia lo hi. Khrih in Pasian ziatlamah om hi; Amah in eite adingin hong thuumsak hi. Khrih in Amah tawh nungta khawm dingin hong puahpha nuam a, Ama siantho-na leh a hoihna na sungah hong koih nuam hi. Amah na ki-uksak leh, Khrih in na nuntakna-ah na hong sem ding a, Ama hong pai kik mateng Ama siantho-na tawh na kidim ding hi. Lungkia lo-in thungenin, lunghiang lo-in um in. Ei le ei kimuanna tawm semsem hi leh i sungah Honpa vangliatna hong dim ding a, cidamna, lungnopna hong pia Amah i phat ding hi.” Ellen G. White, Steps To Christ, 64.\n1. A beisa kum tul tampi-a Daniel in a genkholhte, kumpi khat khit kumpi khat hong khangkhia-in a kigawm kik zo nawn lo Europe leh a tangtung genkholhnate ngaihsun in. Bangci bangin hih thute in siatna tawh kidim leitungah, na khempeuh in Pasian ukna sungah om hi, ci-in khamuang hiam?\n2. Pasian in i lungsim, i nunna a kipan na khempeuh thei hi.


url: =Zomi te maban ah sepding leh hamphatna :: ZOMI DAILY\nposted on 20 July 2015 at 9:29 am Lomkholna: Article, PhilipKhaipu, Politics\nLeitung ah khantohna pen mikim in ki lunggulh a hi man in nisim phial in sak le khang ah kitai khengkhang aa, koi lai ah katu kata te ading in ki khuasakna nuam pen ding hiam ci’n I kisuan niloh hi. Bangbang ahi zong inn kan aa, nuam leh khantoh nang omlo hi. (East or West, Home is best) cih mikang paunak ah na om hi. Mi a tamzaw in khantohna I tehkaak ciang in (materialistic) sum le paai neih le lam ki-en masa den aa, zong a hi ding mah a hi hi.\nA hi zong in a bucing khantohna in I nisim nek zonna leh nunzia a kipan kizopna, nasep silbawl ah olsam (baihno) tak aa, gah theihna a hihi. Gentehna in, silh le ten nek le dawn I neih venvan loh hangin (buh bung 500 I khol kengkang loh hangin) naino tak leh oltak aa, gah theihna, nasep silbawl, nitha te kicing tak aa, muh theihna a hihi.\nKhantohna bulpi nam Sawm en ni\nKilemna Zalenna: Kilemna omlohna gal kido denna mun ah khantohna omtheilo aa, suangtum tuktuk pan kaai ngeilo a cih bang in sunsiah ding omngeilo a hih man in a bucing khantohna om theilo hi. Tua ahih man in Kilemna kisam masa penpen hi.\nThu maan thutak tawh ki ukna kisam: Khantohna pen gam ki-ukna tungah kinga mahmah hi. Ki-ukna (policy) hoih ding kisam hi. Tua ahih man in a masa pen in policy hoih I neih kei leh khantohna bucing omlo ding ahih man in policy hoih bawl ding kisam masa hi.\nThu maan thutak tawh ki-ukna a omkei leh bang bang I sem phial zongin tua khantohna pen bucinglo ahih man in nungtolh pah thei aa, lamlak khawl thei ahih manin a bucing khantohna hong tun loding aa, kidemna (competition), ki-elna (enmity), ki hazatna (zelousy), ki nencipna (domination), kilang neihna (Opposition) hong khang in siatna tawh hong ki dim lel ding hi. Sum hau te in thunei te tawh kipawl in mizawng leh mi mawl te hong neng cip ding uh aa, hamphatna kikim hawm lo ahih man in supna lianpi piang pahpah thei lai hi.\nTui le mei kicing ding: Sepna bawlna khat pepeuh ah mihing tha bek tawh kicing zolo aa, khawl (Engine) mah kisam hi. Tua hia, tui le mei tha kicing tak omlo pi in khantoh nading lampi om theilo hi.\nKizopna lampi hoih kisam: Kizopna lampi hoih kei leh van khat pepeuh market kitun zo papak lo ahih man in kikhangto theilo bek thamlo in I kisap I deih van khat pepeuh zong I neih zawh ding haksa hi. Kizopna lampi a haksat ciang in vanman zong khang a, nuntak haksa tuam mahmah hi.\nKithu zakna manlang kisam: Tongsan a hi Mobile phonete zong man oltak aa, zat theih ding kisam mahmah hi. Bang hang hiam cih leh sumbawlna ah hunbei ding tampi tak pen hih I tongsan in hong huh in natampi kisem thei hi. Na omna mun khat pan in mun za mun tul ah na asem thei lel na hih man in khantoh nading in a kimang penpen van (tool) khat hi gige hi.\nSum zonna leh sumlei sumzuakna: Sumzonna suak tatak aa, bawl theih ding kisam hi. Private company tuamtuam te Bank te akipan, nitha kilawhna te ah ciangtan na te leitung level ahih ding kisam hi. Tax tawm dinga, product vantam ding, company kicithei khempeuh in suakta tak leh mipi hamphat nading na septheihna nei kim ding.\nMimal/milip tamna kisam: Khantohna khat pepeuh a om theih nading in na van hong leiding mi (customers) tampi kisam hi. Mitam na mun te ah khantohna malang in zong kip zaw hi.\nMimal tawmna mun ah nalian pipi kisem theilo aa, van lei van zuak zong haksa a hih man in khantohna om theilo hi. Tua ahih man in sumbuuk (Market) ding zongin gamdang mundang kipuak aa customers kizong in, sum tampi bei in na kisem hi. Tua ahih man in van man tam in zong haksa hi. Tua ahih man in company liante in mimal tamna te bek leh lampi leh market hoih na mun te bek ah mun leh gam nei in sem nuam uh hi. Tua hia, Zomi Tedim, Tonzang le Chikha uk sung a teng’teng bang khua neuneu tampi I om zeizai sangin kigawm thei in khaulian mun hoihna li le nga ah teng khawm leng kikhangto baih zaw ding hi.\nMimal tamna mun te ah market hoih in nasep zong tam pah aa, khantohna khat pepeuh omthei pan hi. Van khat pepeuh a lei ding om pahpah a hih man in nekzonna haksa lo hi. Tua ahih man in khantohna ding in mimal mahmah zong I tam ding kisam hi.\nPilsin na hoih kisam: Pilna tawh akilamlo khantohna pen sauvei nungta lo hi. Tua ahih man in pilsinna sangte nasiatak a, pan lak ding leh I tu I ta te pilna a neih theih nading in I gam I lei ah ahoih penpen pilsinna a neih theih nading un pilsinna le zato te a kipan a kician I neih zawh nading gamtuamtuam pan in mipil misiam te sap ding kipha mawh hi.\nBiakna leh Pasian thupit sak ding kisam: I nuntak I khuasak na ah a hoih a pha tawh khantohna a om theih nading in Biakna leh Pasian tungah kigak ding kisam mahmah hi. Tua in I khuasak zia hong puah pha ding aa, minam picing hong suak sak ding hi.\nCitna siamna (Generosity) : Minam le gam ading a hi aa, biakna ading ahi zongin kipiak khiatna hat ding kisam hi. Haksatna khat pepeuh a om ciangin cingh tak leh itsik hetlo aa, kipiak khiat ding pen minam picing, a khangto ding minam te gamtat dan ahihi.\nI Zogam pen khantoh loh theih loh a hihi. Bang hang hiam cih leh, I khang ah kawlgam mipum million 50 val leh I sak aa, India north Eastern mipum millions 45 kikaal ah kizopna thupitak a om nading in Zogam bek lampi kician omhi. India nisuahna saklam cileng lah tualgaal hangin kizopna hoih lo ding hi. Mizoram khanglam leh Haka, Mindat lam ci leng lah baih tuanlo ding thu mah hiveve hi.\nBang hang hiam cih leh a kikaal ah mual le guam bek thamlo in khawlmun ding mun gina leh khuapi lian mipum tampi omna mun omlo a hih man in kizang zolo ding hi. Tua hi aa, I Zogam ah South leh South East Asian Highway pi hong tai loh phamawh cihna a hih man in tu akipan mite khutsung a tunman in I gam ding I lak mengmeng ding gamtuam aa I din ding hong kisam ta hi. Tua tax bebek tawh zong Zogam kipuah zo lua mahmah ding hi.\n21st Century hun sungin India North Eastern leh Kawlgam hong khangto mahmah ding hi. Market zong a hoih penpen mun cileng kikhial lo hi. Hih tegel kizop nadingin I Zogam bek lampi om cih ding hi. Moreh Imphal cileng zong Security Escort kisam den a hihi. “Z-Zomi te hanlungciam Khangto diam”. Philip Khaipu\nPrevious: Gamdang tung Zomite – 3 ~ Dr. Ngul Khan Pau\nNext: Numei lapsangna ah a ngaihsut huai thu (What is feminism?)